KELANTAN BENARKAN SOLAT JUMAAT, FARDHU KECUALI KUBANG KERIAN DAN KUSIAL

KOTA BHARU: Majlis Agama Islam dan Adat Istiadat Melayu Kelantan (MAIK) membenarkan solat Jumaat, fardu serta aktiviti di masjid dan surau berdasarkan prosedur operasi standard (SOP) di Kelantan kecuali di dua mukim iaitu Kubang Kerian di Kota Bharu dan Kusial di Tanah Merah.

Yang Dipertuanya Tengku Tan Sri Mohamad Rizam Tengku Abdul Aziz berkata dua mukim berkenaan dikecualikan berikutan lanjutan Perintah Kawalan Pergerakan Bersyarat (PKPB) hingga 20 Disember ini.

“Bagi jajahan Kota Bharu, Pasir Mas, Tanah Merah dan Machang, solat Jumaat, fardu serta aktiviti di masjid, surau dan musolla adalah dibenarkan sebagaimana garis panduan Perintah Kawalan Pergerakan Pemulihan (PKPP) yang sudah diumumkan oleh pihak kerajaan.

“Bagaimanapun semua surau dan musolla yang terletak di kawasan Madrasah Ad-Diniah, Kampung Huma, Pasir Puteh yang dikenakan Perintah Kawalan Pergerakan Diperketatkan berikutan Kluster Huma diarahkan tutup hingga tarikh yang akan diberitahu nanti,” katanya dalam kenyataan hari ini.

Beliau berkata pada masa sama, arahan penutupan surau dan musolla yang terletak dalam kawasan Kluster Mengketil dan Istana Negeri Kubang Kerian juga masih diteruskan hingga ke satu tarikh yang akan diberitahu nanti.

Tengku Mohamad Rizam berkata perkara tersebut mendapat perkenan Sultan Muhammad V sebagai Ketua Agama Islam sebagaimana peruntukan Perkara 6 (1) Undang-undang Perlembagaan Tubuh Kerajaan Kelantan agar solat Jumaat, fardu dan aktiviti di masjid, surau dan musolla dibenarkan mengikut SOP bagi membendung penularan wabak COVID-19 di negeri ini.

MAIK katanya amat mengharapkan kerjasama daripada semua pihak dalam melaksanakan ketetapan itu.

“Bersama-samalah kita istiqamah dan yakin selain terus berdoa agar segala usaha dan langkah yang diambil akan diperkenankan oleh Allah SWT supaya wabak COVID-19 yang sedang mengancam negeri dan negara pada masa ini segera berakhir dan diangkat oleh-Nya,” katanya.

—AlHijrah Online / BERNAMA


PERTUKARAN MB KELANTAN, TIMBALANNYA KERANA MAHU SEMANGAT BAHARU – ABDUL HADI

MARANG: Presiden PAS Tan Sri Abdul Hadi Awang berkata keputusan untuk menukar Menteri Besar Kelantan dan timbalannya jika PAS diberikan mandat mengekalkan pentadbirannya selepas Pilihan Raya Negeri (PRN), dibuat kerana inginkan semangat baharu di negeri itu.

Beliau berkata pertukaran dua pemegang jawatan itu telah mendapat persetujuan Menteri Besar Kelantan Datuk Ahmad Yakob dan Timbalannya Datuk Mohd Amar Nik Abdullah.

“Menteri besar (Ahmad) mengundurkan diri kerana uzur. Bahkan dahulu dia merayu supaya tidak dilantik (sebagai menteri besar) tetapi kita minta lagi. Memang beliau keuzuran dan kena jalani rawatan, jadi kali ini kita pertimbangkanlah.

“Kita juga mahu supaya ada semangat baharu di Kelantan, mahu ada perubahan. Sebab itu timbalan (timbalan menteri besar) juga diubah,” katanya kepada pemberita selepas selesai mengundi bagi kerusi Dewan Undangan Negeri Ru Rendang di Sekolah Kebangsaan (SK) Rusila di sini hari ini.

Menafikan wujudnya desakan atau isu yang mendorong kepada pertukaran penyandang kedua-dua jawatan itu, Abdul Hadi berkata beliau yakin kedua-dua calon baharu menteri besar dan timbalannya itu nanti akan mendapat perkenan Sultan Kelantan Sultan Muhammad V dan diterima rakyat.

Sementara itu, di KOTA BHARU, Mohd Amar berkata Presiden PAS akan menentukan siapa calon yang bakal dilantik sebagai Menteri Besar Kelantan, jika mandat keputusan PRN memihak kepada parti itu.

Ditemui pemberita selepas selesai mengundi di SK Panji, beliau berkata kebiasaannya Presiden PAS akan memberikan nama calon kepada Pesuruhjaya PAS Negeri untuk dipersembahkan kepada Sultan Kelantan bagi mendapat perkenan.

Semalam, Setiausaha Agung PAS Datuk Seri Takiyuddin Hassan dalam kenyataan berkata kerajaan Kelantan yang ditadbir PAS dijangka memiliki gabungan Menteri Besar dan Timbalan Menteri Besar yang baharu selepas PRN ini.

Takiyuddin berkata gabungan kepimpinan baharu yang akan dikemukakan itu adalah seorang tokoh agamawan dan seorang tokoh teknokrat, tertakluk kepada mandat rakyat dan perkenan Sultan Kelantan. –AlHijrah Online


RAJA PERMAISURI AGONG BERKENAN BERANGKAT KE WORLD #QURANHOUR 2023

KUALA LUMPUR:  Raja Permaisuri Agong Tunku Azizah Aminah Maimunah Iskandariah hari ini berkenan berangkat menyertai program World #QuranHour 2023 di Universiti Islam Antarabangsa Malaysia (UIAM).

Tunku Azizah tiba di Masjid Sultan Haji Ahmad Shah, UIAM pada 11.45 pagi bagi sama-sama mengikuti program yang membawa tema “Memanusiakan Ummah” melalui agenda Humanising the Home, Humanising the Workplace, Humanising the Nation serta Humanising the World.

World #QuranHour kali ke-8 ini diadakan secara fizikal setelah tiga tahun ia hanya disiarkan secara dalam talian serta stesen televisyen berikutan pandemik COVID-19.

Edisi tahun ini mengangkat Surah Al-Insan iaitu surah ke-76 sebagai surah utama dan ia diadakan serentak di seluruh dunia pada hari ini bersamaan 22 Ramadan 1444 Hijrah bermula 12 tengah hari hingga 1 tengah hari.

Menurut Penganjur Warisan Ummah Ikhlas Foundation, Surah Al-Insan dipilih bagi menanamkan nilai-nilai memanusiawikan ummah dengan 11 karakter insan Al-Abrar iaitu orang berkebajikan yang terkandung dalam surah tersebut.

Program World #QuranHour itu dimulakan dengan bacaan Surah Al-Fatihah oleh Syeikh Hasan Abdul Ghani Abu Sittah dan bacaan Surah Al-Baqarah oleh Ustaz Abdul Khair Jalil.

Ia diikuti bacaan Surah Al-Insan secara bergilir oleh Ustaz Tarmizi Abdul Rahman, Ustaz Ahmad Termizi Ali, Ustaz Amirahman Abas, Muhammad Harith Hakimi Mohd Rostan, Ustaz Husaini Mahmur dan Syeikh Rami As-Sousi dari Palestin.

Sementara itu, sesi tadabbur pula disampaikan oleh Ketua Pegawai Penyelidikan Yayasan Warisan Ummah Ikhlas Fazrul Ismail, Penolong Pengarah Kanan Jabatan Kemajuan Islam Malaysia Ustaz Mohamad Zarifi Mohamad Daud dan Jurulatih Utama Tadabbur Centre Ustaz Syaari Ab Rahman selepas setiap lima ayat daripada surah itu dibacakan.

Raja Permaisuri Agong kemudian bersama-sama hadirin World #QuranHour melafazkan ikrar untuk menjadikan al-Quran sebagai panduan dalam membentuk kerangka pemikiran dan sistem operasi diri berpandukan 11 karakter Al-Abrar dalam Surah Al-Insan yang diketuai Penceramah Bebas Amin Idris.

Tunku Azizah sempat bertemu dan beramah mesra bersama kira-kira 3,000 orang yang hadir termasuk mahasiswa UIAM sebelum berangkat meninggalkan majlis.–AlHijrah Online


LEBIH 350 DITAHAN DI MESIR BANTAH AL-SISI

ISTANBUL: Lebih 350 individu ditahan di Mesir dalam gelombang
terbaru membantah pemerintahan Presiden Abdel Fattah Al-Sisi.

Laporan Anadolu Agency yang memetik Suruhanjaya Hak dan
Kebebasan Mesir (ECRF) berkata, seramai 356 ditahan sejak bantahan bermula Jumaat
lalu.

Aktivis dan peguam hak asasi Mesir, Mahienour El-Masry adalah antara
mereka yang ditahan selain wartawan dan pelajar.

Ratusan penunjuk perasaan membanjiri jalanan di Kaherah dan beberapa bandar lain pada Jumaat lalu bagi membantah pemerintahan Al-Sisi yang merampas tampuk pimpinan Mesir pada 2014 daripada Allahyarham Presiden Mohamed Morsi yang dipilih secara demokratik.

Bantahan itu susulan gesaan ahli perniagaan dan pelakon, Mohamed
Ali, yang menuntut Al-Sisi dan tentera melepaskan kuasa kerana tuduhan terbabit
dalam korupsi. — Terjemahan AlHijrah
Online


VIDEO: PEMINDAHAN BAGASI DIKATAKAN MENGANDUNGI MAYAT KHASHOGGI

Saluran TV Turki telah menyiarkan video yang menunjukkan beberapa lelaki membawa beg pakaian yang dikatakan mengandungi mayat wartawan Arab Saudi Jamal Khashoggi memasuki kediaman konsul negaranya di Istanbul.

Rakaman itu disiarkan A News memaparkan beberapa individu terbabit dikatakan membawa 5 bagasi melalui pintu utama kediaman itu yang terletak berhampiran dengan konsulat di mana Khashoggi dibunuh pada Oktober.

Video itu turut dipaparkan di laman web akhbar Sabah.

Akhbar Sabah melaporkan bagasi berkenaan dibawa ke kediaman itu menggunakan bas mini hitam pada 3:09 petang.

Pihak berkuasa Turki berkata laporan itu benar tanpa memberi apa-apa maklumat lanjut lain.

Khashoggi merupakan pengkritik Putera Mahkota Mohammed bin Salman dan mula menjadi kolumnis di Washington Post selepas berhijrah ke Amerika Syarikat tahun lalu.

Pihak berkuasa Arab Saudi menyangkal tuduhan mengaitkan Putera Mohammed yang mengarahkan pembunuhan itu. Kejadian itu mencetus kemarahan antarabangsa dan merosakkan reputasi putera berusia 33 tahun itu.

Selepas berkali-kali mengeluarkan kenyataan bertentangan mengenai nasib Khashoggi, Riyadh kemudian menjelaskan dia dibunuh dan mayatnya dikerat ketika rundingan untuk memujuknya pulang ke Arab Saudi gagal.

Mayat Khashoggi sehingga kini masih belum dijumpai dan Turki telah berulang kali meminta Arab Saudi untuk memberitahu di mana mayat itu. Bulan lalu, polis Turki menggeledah vila terpencil di kawasan pantai di tenggara Istanbul sebagai sebahagian daripada siasatan.

Pejabat pendakwa raya Arab Saudi mengatakan bulan lalu, ia menuntut hukuman mati untuk lima orang. 11 dari 21 suspek telah didakwa dan akan dibicarakan di mahkamah Arab Saudi.

Menteri Luar Turki, Mevlut Cavusoglu berkata minggu lalu, Ankara sedang bekerjasama dengan negara lain untuk membawa siasatan pembunuhan Khashoggi ke Pertubuhan Bangsa-bangsa Bersatu.


MALAYSIA HASRAT TAMBAH KUOTA HAJI TAHUN HADAPAN

PUTRAJAYA: Malaysia telah menyampaikan hasrat kepada Arab Saudi untuk mendapatkan tambahan kuota haji kepada 31,950 pada tahun hadapan selaras dengan pertambahan jumlah penduduk negara, kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Mohd Na’im berkata hasrat itu disampaikan dalam pertemuan bersama Menteri Haji dan Umrah Arab Saudi Dr Tawfiq Fawzan Al-Rabiah di sini hari ini sempena lawatan kerja Tawfiq selama tiga hari ke Malaysia bermula semalam.

“Insya-Allah perkara ini akan terus dibincang lanjut, malah Tuan Yang Terutama (Tawfiq) menyatakan komitmen untuk membuat pertimbangan sewajarnya terhadap hasrat kita ini,” katanya pada sidang media selepas menerima kunjungan hormat dan mengadakan pertemuan dengan Tawfiq di pejabatnya di sini.

Kuota haji untuk jemaah Malaysia bagi musim haji tahun ini ialah 31,600.

Tawfiq dalam ucapannya berkata kerajaan Arab Saudi amat mengalu-alukan kedatangan jemaah haji dan umrah Malaysia ke Tanah Suci malah memberi jaminan akan sentiasa menambah baik pelbagai kemudahan khusus bagi memastikan keselesaan para jemaah untuk menunaikan ibadah. –AlHijrah Online


PEMUDA MALAYSIA JADI PENTERJEMAH DI MASJIDIL HARAM

MAKKAH: Jemaah haji Malaysia yang tidak menguasai bahasa Arab pastinya sukar memahami isi khutbah yang disampaikan khatib ketika menunaikan solat Jumaat di Masjidil Haram di sini.

Muhammad Mujahid, 26, dari Johor Bahru, Johor bertugas sebagai penterjemah di Masjidil Haram sejak Okt 2022 dengan menterjemah antaranya khutbah Jumaat, khutbah Hari Arafah, syarahan dan papan-papan tanda di masjid berkenaan.

Graduan Universiti Umm Al-Qura, Makkah dalam bidang Syariah itu berkata beliau mencuba nasib memohon bekerja di Masjidil Haram meskipun mengetahui ia agak sukar kerana pihak berwajib menetapkan sekurang-kurangnya pemohon perlu berkelulusan Ijazah Sarjana dan Doktor Falsafah dalam bidang masing-masing.

“Saya hanya ada ijazah dan bagi yang mempunyai ijazah ini, kita perlukan nilai tambah sebagai sokongan seperti menghafal al-Quran dan hadis.

“Sepatutnya bila dah graduasi, saya bersiap-siap untuk pulang tetapi bila dapat tawaran ini macam durian runtuh untuk sambung duduk di Makkah dan boleh kembangkan apa yang dipelajari di universiti kerana tak seperti bidang lain, bidang agama ini tidak ada latihan industri,” katanya ketika ditemui pemberita di sini baru-baru ini.

Muhammad Mujahid yang menghafal 30 juzuk al-Quran dan kira-kira 4,000 hadis berkata antara tugasan mencabar yang dihadapinya ialah menterjemah kuliah atau syarahan Ketua Imam Masjidil Haram Sheikh Dr Abdulrahman Al-Sudais.

“Sheikh Sudais pandai berpuisi, bersajak dan menggunakan simpulan bahasa. Simpulan bahasa ini berbeza dengan bahasa Melayu contohnya, panjang tangan dalam bahasa Melayu ialah mencuri tetapi dalam bahasa Arab bermaksud orang yang suka bersedekah,” katanya.

Muhammad Mujahid berkata beliau juga banyak berbincang dengan rakan penterjemah dari Indonesia bagi mencari perkataan yang tepat untuk mengelak salah terjemahan yang boleh menjejaskan institusi masjid suci umat Islam itu. — AlHijrah Online


JENAYAH PECAH RUMAH DIJANGKA MENINGKAT AIDILFITRI TAHUN INI

KUALA LUMPUR: Kes jenayah pecah rumah dijangka meningkat pada musim Aidilfitri tahun ini susulan peralihan ke fasa endemik.

Ketua Polis Daerah Sentul ACP Beh Eng Lai berkata Perintah Kawalan Pergerakkan (PKP) yang berkuatkuasa di seluruh negara sejak dua tahun lepas telah menyebabkan penurunan kes jenayah pecah rumah pada musim perayaan.

“Pada 2019 sebanyak 28 kes jenayah pecah rumah dicatatkan di daerah Sentul dan jumlah ini turun kepada 19 kes pada 2020. Pada 2021, hanya 14 kes dicatatkan.

“Setelah dua tahun orang ramai tidak dapat pulang ke kampung, kita jangka tahun ini banyak rumah yang akan ditinggalkan kosong (ketika musim perayaan) dan ini merupakan satu cabaran bagi pihak polis untuk memastikan setiap rumah tersebut selamat dan tidak dipecah masuk pencuri,” katanya ketika ditemubual Bernama.

Beh berkata usaha pihak polis menjalankan operasi secara berkala bagi membanteras jenayah pecah rumah akan bermula dengan Kempen Rumah Selamat.

Kempen sempena musim Aidilfitri itu dilancarkan hari ini seluruh negara.

Kempen Rumah Selamat ialah pencegahan jenayah melalui rondaan oleh anggota PDRM di kawasan taman-taman perumahan yang didaftarkan sepanjang musim perayaan.

Seramai 106 pegawai polis akan terlibat dalam kempen ini bagi daerah Sentul dan antara tempat yang disasarkan ialah Jinjang, Kepong dan Sentul.

“Hebahan telah pun dibuat kepada komuniti setempat bagi menggalakkan orang ramai mengisi borang balik ke kampung. Polis akan meronda sekurang-kurangnya sekali sehari bagi setiap rumah yang didaftarkan.

“Borang tersebut boleh diperolehi secara fizikal di Kawasan Rukun Tetangga terdekat atau melalui atas talian menerusi Facebook dan WhatsApp,” katanya.

Beh turut berpesan kepada orang ramai yang hendak pulang ke kampung supaya mengambil langkah berjaga-jaga seperti memastikan rumah dikunci dengan baik, memasang lampu di sekeliling rumah serta memasang kamera litar tertutup jika berkemampuan.

“Yang atas jalan raya juga diingatkan supaya berhati-hati, jangan pandu laju lebih-lebih lagi ketika hari hujan. Ingat, walaupun kita dibenarkan beraya di kampung, jaga SOP yang ditetapkan oleh kerajaan bagi membendung COVID-19,” katanya.

Sementara itu, seorang penduduk Taman Ehsan Kepong, Ahmad Nabil Ismail, 27, berkata beliau dan keluarga telah pun mengisi borang Kempen Keluarga Selamat sebagai antara persiapan pulang ke kampung pada Mei ini.

Ahmad Nabil berkata maklumat tentang kempen tersebut diketahui daripada kumpulan WhatsApp komuniti setempat di kawasan rumahnya.

“Kes jenayah pecah rumah beberapa kali pernah terjadi di kawasan rumah saya. Sebab itulah saya mengisi borang ini sebagai langkah berjaga-jaga sebelum pulang ke kampung untuk jangka masa yang lama,” katanya ketika dihubungi Bernama.

Manakala seorang penduduk Flat Sri Perak, Bandar Baru Sentul, Nur Aqilah Aina Aizhar, 26, berkata beliau tidak pernah mendengar tentang kempen ini dan berharap lebih banyak pendedahan dilakukan.

“Ini kali pertama saya mendengar tentang kempen ini. Lagi pun kebiasaannya jiran tetangga di sini saling bantu-membantu tengokkan rumah, jadi tidak berapa risau sangat apabila pulang ke kampung,” katanya yang dihubungi Bernama.–AlHijrah Online


KONFLIK DI YAMAN CATAT LEBIH 10,000 KANAK-KANAK MAUT, CEDERA

ADEN (Yaman): Seramai 10,200 kanak-kanak Yaman terbunuh atau cedera sejak konflik memuncak di negara tersebut, sejak tujuh tahun lepas.

Tabung Kanak-Kanak Pertubuhan Bangsa-Bangsa Bersatu (UNICEF) menyatakan terdapat kemungkinan jumlah sebenar jauh lebih tinggi.

“Susulan konflik memuncak pada 2021, keganasan terus meningkat tahun ini dan seperti biasa kanak-kanak adalah yang paling menderita,” lapor Xinhua memetik kenyataan Wakil UNICEF ke Yaman, Philippe Duamelle.

Menurutnya, dalam tempoh dua bulan pertama bagi tahun 2022 seramai 47 kanak-kanak terbunuh atau cedera sehingga menyebabkan mereka mengalami kecacatan.

“Keganasan, kesengsaraan dan kesedihan sudah menjadi perkara biasa di Yaman. Sudah tiba masanya penyelesaian politik berkekalan perlu segera dilaksanakan,” katanya.

Yaman dicengkam perang saudara sejak Houthi menguasai sebahagian besar negara dan merampas semua wilayah utara, termasuk bandaraya Sanaa pada 2014.—AlHijrah Online


PENCARI MADU LEBAH MAUT JATUH POKOK SETINGGI 30 METER

GUA MUSANG: Seorang pencari madu lebah maut selepas terjatuh dari pokok tualang setinggi kira-kira 30 meter ketika hendak mengambil madu lebah dalam hutan Kampung Meranto, di sini, semalam.

Ketua Polis Daerah Gua Musang Supt Sik Choon Foo berkata mangsa Abdullah Che Nah, 35, dikatakan pergi mencari madu lebah bersama dua rakannya pada 12.18 tengah malam tadi.

“Siasatan awal mendapati mangsa telah memanjat pokok tualang itu, lalu terjatuh di atas akar banir pokok tersebut dan tidak sedarkan diri.

“Dua rakannya kemudian pergi ke Balai Polis Bertam untuk membuat laporan polis dan hasil pemeriksaan di tempat kejadian mendapati tiada sebarang unsur jenayah ke atas mangsa,” katanya dalam kenyataan hari ini.

Beliau berkata mayat mangsa dibawa ke Hospital Gua Musang untuk proses bedah siasat sebelum diserahkan kepada ahli keluarga dan kes diklasifikasikan sebagai mati mengejut.–AlHijrah Online


PERLUMBAAN BATTLE OF THE KING 2022 DIHENTIKAN SERTA-MERTA

KUALA NERUS: Perlumbaan Battle of The King (BOTK) 2022 yang berlangsung di Litar Perlumbaan Terengganu, Gong Badak dekat sini dihentikan serta-merta, selepas seorang pesertanya maut ketika perlumbaan.

Kejadian itu dimaklumkan oleh penganjur BOTK 2022, MUSC Motorsport menerusi laman sosial Facebook rasminya.

Menurut penganjur, siri perlumbaan yang sepatutnya berakhir esok ditamatkan serta-merta hari ini dan akan ditangguhkan ke suatu tarikh lain, bagi menghormati mangsa dan keluarga.

“MUSC mengucapkan salam takziah kepada Apeh Jamal dan keluarga.

“Sebagai penghormatan, pihak pengurusan, semua rakan program dan pasukan drag, mengambil keputusan untuk menangguhkan acara BOTK 2022 ini ke suatu tarikh lain yang akan ditentukan kelak,” menurut kenyataan itu.

Menurut sumber seorang pelumba drag Apeh Jamal atau nama sebenarnya Muhamad Hafez Jamal Jamaludin, 40, maut sewaktu menyertai perlumbaan drag BOTK 2022 pada 11.35 pagi tadi.

Mangsa meninggal dunia akibat kecederaan parah selepas kereta jenis Mitsubishi Lancer Evo yang dipandunya, hilang kawalan lalu terbabas melepasi trek perlumbaan sebelum merempuh sebatang pokok.

Sementara itu Ketua Polis Daerah Kuala Terengganu ACP Abdul Rahim Md Din mengesahkan kejadian tersebut. – AlHijrah Online


KUOTA JEMAAH HAJI, MALAYSIA TUNGGU KEPUTUSAN RASMI ARAB SAUDI

KUALA LUMPUR: Keputusan berhubung status ibadah haji termasuk kuota dan kriteria pemilihan jemaah belum diputuskan secara rasmi daripada kerajaan Arab Saudi.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata, Lembaga Tabung Haji (TH) setakat ini belum dipanggil untuk menghadiri sebarang mesyuarat berhubung perkara tersebut.

“Menteri Haji Arab Saudi belum lagi panggil semua negara untuk kita bincang dan kita akan maklumkan setelah kita dapat keputusan daripada kerajaan Arab Saudi,” katanya hari ini.

Dalam perkembangan yang sama, TH akan kekal menggunakan sistem penggiliran dengan memberi keutamaan kepada jemaah haji tahun 2020 dan 2021.

Malaysia tidak menghantar rombongan jemaah haji untuk dua musim sejak 2020 susulan penularan jangkitan COVID-19.

Pada musim haji 2021, Arab Saudi memutuskan untuk membuka semula ibadah haji dengan mengehadkan kepada rakyat negara itu, termasuk rakyat negara lain yang menetap di Arab Saudi.—AlHijrah Online


BAYI 10 BULAN MENINGGAL DUNIA SELEPAS TIDAK SEDARKAN DIRI DI RUMAH PENGASUH

SHAH ALAM: Polis mengesahkan seorang bayi perempuan berusia 10 bulan telah didapati tidak sedarkan diri di rumah pengasuhnya di Seksyen 17, di sini, pada 19 Ogos lepas.

Ketua Polis Daerah Shah Alam ACP Mohd Iqbal Ibrahim menerusi kenyataan berkata Nur Awliya Delisha Mohd Khairul disahkan meninggal dunia pada 22 Ogos selepas tiga hari menerima rawatan di Hospital Shah Alam.

Beliau berkata pihaknya menerima laporan daripada bapa mangsa berusia 33 tahun pada 8 malam 19 Ogos.

“Berdasarkan siasatan, pengadu dan isterinya telah ke rumah pengasuh sekitar 4 petang hari yang sama setelah dimaklumkan anaknya tidak sedarkan diri.

“Mereka telah melakukan pemeriksaan di sebuah hospital swasta di Seksyen 19 dan mendapati ada kesan lebam di dahi serta disyaki ada pendarahan di otak,” katanya dan menambah mangsa kemudiannya dihantar ke Hospital Shah Alam.

Insiden berkenaan tular di Facebook susulan hantaran seorang lelaki dipercayai bapa kepada bayi itu memaklumkan mengenai kejadian menimpa anaknya yang meninggal dunia selepas dihantar ke rumah pengasuh.

Mohd Iqbal berkata siasatan turut dijalankan terhadap pengasuh tersebut dan pihaknya mendapati wanita berusia 36 tahun itu sedang mengandung lima bulan.

Katanya, wanita itu menjaga lapan orang bayi dan kanak-kanak berusia 3 bulan hingga 4 tahun termasuk anak pengadu di kediamannya secara bersendirian.

“Siasatan lanjut masih dijalankan dan kes diklasifikasikan mengikut Seksyen 31(1)(a) Akta Kanak-Kanak 2001,” katanya.

Beliau menasihatkan orang ramai agar tidak membuat sebarang spekulasi dan sebarang maklumat lanjut boleh disalurkan kepada pegawai penyiasat kes Inspektor Roshaza di talian 011-39865668.–AlHijrah Online


LANJUTAN PKPB DI SELANGOR DAN WILAYAH PERSEKUTUAN BERGANTUNG PENILAIAN KKM

KUALA LUMPUR: Keputusan sama ada Perintah Kawalan Pergerakan Bersyarat (PKPB) di Selangor, Wilayah Persekutuan Kuala Lumpur, Putrajaya dan Labuan akan dibuat selepas penilaian dan analisa ancaman penularan COVID-19 oleh Kementerian Kesihatan Malaysia (KKM).

Menteri Kanan (Keselamatan) Datuk Seri Ismail Sabri Yaakob berkata, pengumuman lanjutan akan dibuat selewat-lewatnya sehari sebelum PKPB di lokasi terlibat tamat.

“Kita akan bincang perkara ini. Saya percaya Kementerian Kesihatan akan membuat penilaian dan analisis situasi di Selangor, Wilayah Persekutuan Kuala Lumpur, Putrajaya dan Labuan ini.

“Insya-Allah lepas penilaian dibuat KKM akan nasihat kepada Sidang Khas Majlis Keselamatan Negara untuk buat keputusan. Jadi tunggu daripada KKM. Saya percaya paling lewat sehari sebelum tamat tempoh kita akan umum disambung atau ditamatkan,” katanya.

PKPB di Selangor, Kuala Lumpur, dan Putrajaya yang bermula 14 Oktober akan berakhir 27 Oktober ini.

Manakala PKPB di Labuan yang bermula 17 Oktober akan tamat pada 30 Oktober depan. — AlHijrah Online


PM SETUJU TANGGUH MANSUH ELAUN KRITIKAL

SHAH ALAM: Perdana Menteri, Tun Dr Mahathir Mohamad bersetuju untuk menangguhkan pemansuhan Bayaran Insentif Perkhidmatan Kritikal (BIPK) kepada penjawat awam.

Perkara itu dikongsikan Menteri Belia dan Sukan, Syed Saddiq Syed Abdul Rahman melalui Twitter rasminya hari ini.

Menurutnya, perbincangan telah dibuat dan Dr Mahathir bersetuju dengan perkara tersebut.

“Saya baru berbincang dengan Dr Mahathir dalam isu elaun kritikal Jabatan Perkhidmatan Awam (JPA). Alhamdulillah, beliau telah bersetuju menangguhkan pekeliling JPA yang baru, berkenaan elaun kritikal.

“Kabinet akan bersama membincangkan isu ini pada mesyuarat Kabinet pertama pada Januari akan datang,” katanya.

Syed Saddiq berkata, beliau akan terus memastikan suara anak muda didengar dan diberi perhatian.

“Suara anak muda adalah suara keramat. Mereka merupakan pewaris negara bangsa kita bersama. Saya akan pastikan suara doktor, jururawat muda dalam sektor kerajaan tidak akan diabaikan dan tidak akan dianaktirikan. Insya-ALLAH, kita akan usahakan yang terbaik,” katanya.

Syed Saddiq sebelum ini menjadi antara terawal memberi reaksi balas membantah perlaksanaan pemansuhan BIPK dan sanggup memulangkan elaun percutian serta memotong 10 peratus gaji yang diterima sebagai menteri.

Beliau juga menegaskan, kerajaan sepatutnya membuat pemotongan elaun menteri bukannya penjawat awam. — SINAR HARIAN


KEMALANGAN SEGAMAT: NORAHIMAH SEMPAT BERGURAU ‘GAMBAR TERAKHIR’ KETIKA MAJLIS PERKAHWINAN ADIK

SEGAMAT: Norahimah Noor Muhammad, yang maut bersama suami dan empat anaknya di Kilometer 5, Jalan Segamat-Kuantan, di sini, semalam, pernah bergurau mengenai merakamkan gambar terakhir ketika majlis perkahwinan adik bongsunya di Muar, Ahad lepas.

Kakak mangsa, Noorhayati Noor Muhammad, 51, berkata kali terakhir dia bertemu adiknya di rumah ibunya di Parit Jawa, Muar adalah semasa majlis perkahwinan tersebut, apabila mangsa bergurau dan mengatakan gambar yang diambil adalah yang terakhir baginya.

“Rupanya-rupanya dia sekeluarga pergi buat selama-lamanya semalam. Sebelum dia meninggalkan kami, tiada perkara yang pelik-pelik dilakukannya, arwah merupakan seorang yang sentiasa ceria, namun seorang yang tegas.

“Kami difahamkan kemalangan ini berlaku apabila adik ipar saya juga suami arwah, Amir Ruddin Ismail, bersama Norahimah serta anaknya dalam perjalanan dari Ladang Tereh Utara, Kluang, untuk menghantarnya pulang ke rumah di Felda Kemedak, Segamat,” katanya ketika ditemui pemberita di Jabatan Perubatan Forensik, Hospital Segamat, di sini, hari ini.

Amir Ruddin, 46, merupakan imam di sebuah masjid di Kluang manakala Norahimah bekerja sebagai guru agama di sebuah sekolah agama di Felda Kemedak, Segamat.

Noorhayati berkata sebelum ini dia hanya melihat dan mendengar berita kemalangan jalan raya yang membabitkan kematian ahli keluarga yang ramai di televisyen dan surat khabar.

Katanya, dia sekeluarga tergamam apabila menerima berita kemalangan maut yang melibatkan adiknya itu bersama suami dan anak-anak mereka daripada WhatsApp.

“Saya sememangnya masih terkejut. Inilah kali pertama ahli keluarga kami meninggal akibat kemalangan, kami empat beradik, dia (arwah) anak ketiga manakala saya anak kedua dan hubungan kami agak rapat selama ini.

“Walaupun dia pergi dengan cara yang agak menyayat hati apabila terlibat dalam kemalangan, namun kami sekeluarga menerimanya dengan reda,” katanya lagi.

Norahimah bersama Amir Ruddin dan tiga anak mereka — Fatimatulzahrah, 17; Seri Khadijah Aqilah, 13; dan Rufaidatul Asyariyah, 10, meninggal dunia di lokasi kejadian manakala Muhammad Assyakrawi, 5, meninggal ketika dalam perjalanan ke hospital.

Sementara itu, seorang anak mereka, Abdullah, 15, masih menerima rawatan di Unit Rawatan Rapi (ICU) Hospital Segamat, manakala seorang lagi, Abdul Rahman, 19, sedang bekerja di sebuah ladang di Kluang, ketika kejadian.

Semalam, dilaporkan Perodua Alza yang dinaiki imam, guru agama dan anak-anak mereka terlibat dalam kemalangan melibatkan sebuah lori mengangkut pasir dan tiga kereta lain. — AlHijrah Online


KELANTAN LAKSANA PROJEK PENGGANTIAN PAIP ATASI ISU BEKALAN AIR

TANAH MERAH: Kelantan akan melaksanakan projek penggantian paip lama iaitu paip simen asbestos (AC) kepada paip baharu di bawah Pakej 1, dianggarkan sepanjang 103.01 kilometer dengan kos RM61.5 juta.

Pengerusi Jawatankuasa Kerjaraya, Infrastruktur, Pengangkutan dan Utiliti negeri Datuk Azami Mohd Nor berkata penggantian itu bertujuan mengatasi isu bekalan air di negeri itu dengan kawasan terlibat adalah Kota Bharu Timur, Machang, Tanah Merah dan Kuala Krai.

Beliau berkata proses pelantikan kontraktor dilaksanakan oleh pihak Pengurusan Aset Air Bhd (PAAB) dan projek berkenaan dijangka siap pada Mac 2024.

“Saya berharap pelaksanaan projek ini dapat mengurangkan kadar air tidak terhasil (NRW) dan seterusnya mengurangkan kebocoran paip di kawasan terlibat,” katanya.

Beliau berkata demikian kepada pemberita selepas Majlis Pecah Tanah Penggantian Paip Lama seluruh Negeri Kelantan Pakej 1 di Surau Taman Indah di sini hari ini.

Azami berkata projek itu dilaksanakan berikutan kebanyakan paip di Kelantan merupakan paip AC yang telah berusia dan merupakan satu daripada faktor menyebabkan NRW.

“Kajian telah dibuat oleh Air Kelantan Sdn Bhd (AKSB) bagi penukaran paip lama secara berperingkat dan penukaran ini akan melibatkan dua pakej dengan Pakej 2 di Kota Bharu Utara dan Kota Bharu Selatan.

“Kerajaan Kelantan mengambil berat isu bekalan air dan sentiasa berusaha meningkatkan kapasiti bekalan air di seluruh negeri,” katanya.–AlHijrah Online


Hanya 40 peratus syarikat dimiliki usahawan Melayu, Bumiputera

KUALA LUMPUR, 8 Julai – Sebanyak
40 peratus daripada hampir satu juta syarikat yang didaftarkan Suruhanjaya
Syarikat Malaysia (SSM) dimiliki oleh usahawan Melayu dan Bumiputera, Dewan
Rakyat diberitahu, hari ini.

Timbalan Menteri Pembangunan
Usahawan, Senator Datuk Dr Mohd Hatta Md Ramli berkata, jumlah itu menunjukkan
penglibatan orang Melayu dan Bumiputera masih kurang dalam bidang keusahawanan.

Beliau berkata, keadaan itu wujud
antara lain disebabkan sikap terlalu bergantung kepada bantuan kerajaan untuk
menjadi usahawan.

“Kejayaan usahawan
sebenarnya bergantung kepada daya usaha, kemahiran dan inisiatif mereka sendiri
untuk merebut peluang dan ruang meskipun terdapat banyak bentuk sokongan
daripada kerajaan,” katanya semasa menjawab soalan Datuk Seri Ahmad Maslan
(BN-Pontian) yang ingin tahu sebab orang Melayu dan Bumiputera kurang menjadi
usahawan dan langkah meramaikan golongan itu pada sesi soal jawab lisan
persidangan Dewan Rakyat hari ini.

Mohd Hatta berkata, kurang
latihan dan kemahiran, kurang dorongan dan minat untuk meneroka peluang baharu
selain masalah capaian kepada sumber kewangan turut menyumbang kepada kurangnya
penglibatan orang Melayu dan Bumiputera dalam keusahawanan.

Sinar Harian yang memetik laporan
Bernama menyebutkan pelbagai langkah dilaksanakan kerajaan bagi melahirkan
lebih ramai usahawan orang Melayu dan Bumiputera seperti membudayakan
keusahawanan melalui program ‘outreach’, bimbingan dan latihan serta
mempromosi keusahawanan sebagai kerjaya pilihan.

Selain itu, khidmat nasihat dan
akses kepada bantuan pembiayaan turut disediakan melalui agensi seperti Tekun
Nasional dan SME Bank di samping menggalakkan program pembangunan dan
pengukuhan koperasi.


BAYARAN STR AKAN DIBAYAR SEBELUM RAYA HAJI

KUALA LUMPUR: Sumbangan Tunai Rahmah (STR) fasa ketiga akan dibayar kepada penerima golongan B40 sebelum sambutan Hari Raya Haji.

Perdana Menteri Datuk Seri Anwar Ibrahim berkata pembayaran tersebut melibatkan peruntukan melebihi RM2 bilion yang memanfaatkan lapan juta penerima di seluruh negara.

“Selain itu, (bayaran) e-Tunai Belia Rahmah RM 200 dalam kepada belia (berusia) 18 sehingga 21 tahun akan disalurkan sebelum minggu ketiga bulan ini,” kata beliau pada sesi Waktu Pertanyaan-Pertanyaan Menteri pada persidangan Dewan Rakyat, di sini hari ini.

Beliau menjawab soalan Datuk Seri Dr Noraini Ahmad (BN- Parit Sulong) yang ingin tahu pembaharuan dibuat kerajaan dalam pendekatan dan tatakelola undang-undang atau peraturan untuk mengekang ketirisan serta kebocoran wang awam selain sama ada kerajaan akan meneruskan pelaporan perbelanjaan dan pemantauan Belanjawan Negara.

Anwar yang juga Menteri Kewangan berkata sejumlah RM158 bilion atau 41 peratus daripada keseluruhan Belanjawan 2023 telah dibelanjakan sehingga Mei lepas dan menyifatkan ia sebagai kapasiti terbaik suku tahun pertama jika dibandingkan dengan tahun-tahun sebelumnya.

Beliau memperincikan RM158 bilion tersebut meliputi RM3 bilion bagi bayaran fasa pertama dan kedua STR yang memanfaatkan 8.7 juta penerima; Bantuan Khas Kewangan kepada 1.3 juta penjawat awam dan lebih 1 juta pesara dan RM3 bilion bagi subsidi bil elektrik.

“RM11 bilion bagi subsidi produk petroleum dan RM800 juta bagi Bantuan Awal Persekolahan,” kata beliau.

Anwar berkata langkah lain yang dilakukan kerajaan adalah pengecualian duti setem 100 peratus yang diberi bagi pembelian rumah berharga tidak lebih RM500,000 dan pengecualian duti setem 75 peratus bagi pembelian rumah berharga antara RM500,000 sehingga RM1 juta.

Perdana Menteri berkata kerajaan juga bersetuju agar duti setem ke atas surat cara pindah milik harta tanah secara kasih sayang melibatkan ibu bapa dan anak, datuk nenek dan cucu dikecualikan sepenuhnya terhad kepada RM1 juta pertama nilai harta tanah.

Pada masa sama, beliau berkata dalam usaha mengekang ketirisan daripada terus berlaku, antara tindakan yang diambil kerajaan termasuk memastikan perolehan kerajaan dibuat secara telus dan terbuka.

Katanya kerajaan juga melaksanakan pemberian subsidi lebih bersasar yang berbeza dengan sebelum ini, apabila golongan kaya turut menikmati pelbagai subsidi termasuk subsidi bil elektrik.

“Kerajaan juga mula menamatkan unsur monopoli sepertimana dwirangkaian 5G dan juga import makanan yang akan menyebabkan harga lebih rendah daripada beberapa tahun dahulu,” katanya.

Selain itu, Anwar berkata perbahasan Laporan Ketua Audit Negara dan Penyata Kewangan Suruhanjaya Hak Asasi Manusia Malaysia (SUHAKAM) di Parlimen adalah antara langkah kerajaan untuk mengekang ketirisan.


SISTEM KUOTA MELAYU, BUMIPUTERA DALAM PENDIDIKAN DIKEKALKAN – ANWAR

SINTOK: Sistem kuota Melayu dan Bumiputera dalam pendidikan perlu dikekalkan bagi mengimbangi jumlah pelajar kaum itu di institusi pengajian tinggi (IPT).

Perdana Menteri Datuk Seri Anwar Ibrahim berkata jika sistem itu tidak dikekalkan ia boleh menyebabkan ketidakseimbangan atau ‘tempang’ jumlah pelajar Melayu di IPT termasuk dalam jurusan tertentu.

“Beberapa prinsip dalam Perlembagaan negara tentang jaminan, peluang supaya anak-anak Melayu dan Bumiputera itu diberikan tempat yang mampu bersaing, ini kita kekalkan,” katanya semasa menjawab soalan seorang pelajar semasa program Temu Anwar Kedah di Universiti Utara Malaysia (UUM) di sini hari ini.

“Kalau tidak… kita akan lihat kesenjangan berlaku, seperti yang berlaku di Universiti Malaya pada tahun 1970-an, 1960-an. Fakulti Kejuruteraan – anak Melayu zero, kalau masuk koyak, fakulti perubatan 12 peratus.

“Jadi ada usaha oleh Allahyarham Ungku Aziz (Profesor Diraja) dan kementerian berkaitan pada masa itu untuk membantu anak-anak Melayu supaya boleh bersaing,” katanya semasa bagi menjawab soalan seorang pelajar berkenaan sistem kuota dan meritokrasi dalam sistem pendidikan negara ketika ini.

Perdana Menteri berkata walaupun sistem itu dikekalkan, ia tidak bermakna sistem meritokrasi dimatikan, dan jika ada pelajar dari kalangan anak-anak bukan Melayu dan Bumiputera yang cemerlang, kerajaan perlu mencari kaedah untuk memberikan mereka peluang dan tidak disisihkan.

“Program kuota ini saya setuju kekalkan, tetapi kita kena cari jalur lain untuk memberi ruang kepada anak-anak bukan Melayu, bukan Bumiputera yang pintar, yang keputusannya baik supaya jangan nampak tersisih,” katanya.

Anwar menegaskan sekiranya kerajaan mengambil tindakan mengetepikan dasar kuota itu, ia akan menimbulkan ketegangan dan akan dijadikan sebagai isu dalam politik oleh pihak tertentu.

Menurut Perdana Menteri lagi, beliau telah menyampaikan arahan kepada Menteri Pendidikan Fadhlina Sidek agar sistem itu dikekalkan, dan dalam masa sama membuka ruang dan peluang kepada pelajar-pelajar yang mendapat keputusan yang baik agar mereka dibantu untuk melanjutkan pengajian.

Sementara itu Anwar berkata Malaysia merupakan antara negara yang terbaik layanannya kepada kumpulan minoriti, walaupun mengakui ada perkara-perkara yang boleh diperbaiki dalam soal itu.

“Ada negara lain yang minoriti umat Islam langsung tidak mendapat tempat, tapi jangan itu kita jadikan sebagai contoh, kalau itu dijadikan contoh kita pun lembab macam dia, lemah macam dia, zalim macam dia,” katanya. — AlHijrah Online


PESAWAT DIPERCAYAI TERHEMPAS DI ELMINA

[DIKEMASKINI] SUNGAI BULOH: Sebuah pesawat dilaporkan terhempas di Elmina, di sini hari ini.

Beberapa video dan gambar kejadian sedang tular di media sosial.

Sementara itu Ketua Polis Daerah Shah Alam ACP Mohd Iqbal Ibrahim mengesahkan kejadian tersebut berlaku.

Beberapa anggota Jabatan Bomba dan Penyelamat (JBPM) juga turut dikerahkan ke lokasi kejadian bagi operasi menyelamat.—AlHijrah Online

MENYUSUL LANJUT


GURU HIDAP KANSER TEKAD TAMATKAN PhD DEMI PELAJAR

SERDANG: Demi menjadi inspirasi kepada pelajarnya, seorang guru dari Beaufort, Sabah tekad menamatkan pengajian Ijazah Doktor Falsafah (PhD) walaupun sedang bertarung dengan kanser limfoma tahap empat.

Dr Syahrin Awang Besar, 50, yang mengajar di Sekolah Menengah Kebangsaan Beaufort berkata beliau hampir berputus asa dan hilang semangat apabila disahkan menghidap penyakit itu Januari lepas.

Katanya, saat tersebut beliau umpama dijatuhkan hukuman mati sehingga beliau melupakan seketika pengajiannya dalam bidang bahasa Melayu itu yang sudahpun pada peringkat akhir.

“Ketika itu, saya sudah selesai pembentangan viva dan tesis saya memerlukan sedikit pembetulan, namun saat menerima perkhabaran saya disahkan sebagai pesakit kanser, semuanya seolah-olah terhenti dan ketika itu saya langsung tidak menyentuh tesis saya.

“Namun apabila mengenangkan pelajar saya, saya tahu saya kena jadi suri teladan kepada mereka bahawa walau apa jua keadaan kita, kesihatan mahupun ekonomi, pelajaran perlu diutamakan,” katanya kepada Bernama selepas Majlis Konvokesyen Universiti Putra Malaysia (UPM) ke-46 (Sidang Dua) di sini, hari ini.

Syahrin, yang telah 28 tahun berkhidmat di sekolah itu, berharap usaha tersebut menjadi motivasi kepada para pelajarnya yang ada dalam kalangan mereka terpaksa memonteng sekolah kerana mencari pendapatan sampingan untuk keluarga dengan kerja seperti mengait kelapa sawit atau menjadi nelayan.

Terdahulu, Raja Muda Selangor Tengku Amir Shah Sultan Sharafuddin Idris Shah yang juga Pro-Canselor UPM berkenan mengurniakan PhD, ijazah sarjana, ijazah sarjana muda dan diploma kepada 834 graduan pada istiadat itu.

Sementara itu, bagi pekerja swasta Mohd Nazim Abdul Karim, 43, beliau terdorong untuk menyambung pengajian dalam Sarjana Pentadbiran Perniagaan selepas melihat isterinya, Masuri Mokhtar, 40, ditawarkan kursus yang sama setelah berjaya mendapat Hadiah Latihan Persekutuan.

Bapa kepada empat anak berusia lingkungan dua hingga 17 tahun itu berkata beliau dan isterinya yang juga Pegawai Tadbir dan Diplomatik di Kementerian Sains, Teknologi dan Inovasi, saling membantu menyiapkan tugasan akademik dan menguruskan keluarga.

Katanya, meskipun dalam kelas yang sama, mereka tetap bersaing secara sihat untuk menjadi pelajar terbaik. — AlHijrah Online


KONSERT ARTIS LUAR NEGARA: NABIL ANGGAP ALLAH HINDARKAN KELUARGA DARIPADA PERKARA LAGHA

KUALA LUMPUR: Pelawak Nabil Ahmad menganggap ketidakhadirannya ke satu konsert artis luar negara yang berlangsung semalam adalah peringatan Allah SWT bagi menghindarkan diri daripada perkara-perkara lagha atau melalaikan.

Menurutnya, beliau mengalami kerugian kira-kira lebih RM2,500 selepas membeli tiket konsert yang berlangsung di Stadium Nasional Bukit Jalil, namun merasakan ada hikmah daripada perkara yang berlaku.

“Tidak dinafikan banyak komen yang saya terima menyatakan Allah lindungi sekeluarga dan itu juga peringatan untuk saya.

“Bila mereka kata begitu, saya pun rasa benda yang sama. Memang Allah nak mengelakkan kita daripada bersama dengan benda-benda macam itu,” katanya seperti dilapor MalaysiaKini.

Terdahulu tular video memaparkan Nabil terduduk selepas mengetahui bahawa dia sekeluarga terlepas untuk menyaksikan konsert artis luar negara yang berlangsung semalam.

Nabil menyangka bahawa konsert tersebut berlangsung selama dua hari iaitu Khamis dan Jumaat.–AlHijrah Online


JAKIM LAKSANA POLISI 30 PERATUS TULISAN JAWI DALAM PENERBITAN

KUALA LUMPUR: Jabatan Kemajuan Islam Malaysia (JAKIM) melaksanakan polisi 30 peratus penggunaan tulisan Jawi dalam bahan promosi dan penerbitannya sebagai langkah memartabatkan semula tulisan itu.

Menteri di Jabatan Perdana Menteri (Hal Ehwal Agama) Datuk Dr Mohd Nai’im Mokhtar berkata jabatan itu juga mempunyai pegawai yang dilantik sebagai Munsyi Jawi oleh Dewan Bahasa dan Pustaka untuk membantu penggunaan tulisan Jawi yang tepat bagi urusan rasmi.

Menjawab celahan Datuk Mumtaz Md Nawi (PN-Tumpat) sama ada kerajaan akan meneliti semula ejaan Jawi kini berbanding edisi Za’ba agar ia bersesuaian dengan maksud asal, Mohd Nai’im berkata JAKIM akan menyemak semula perkara itu.

“… dan kita mengharapkan daripada semakan itu, kita akan memperbaiki dan melihat kepada Jawi yang boleh diterima supaya makna sebenar tidak akan lari,” katanya.

Beliau juga berkata sebanyak 30 institusi tahfiz melaksanakan program Pendidikan dan Latihan Teknikal dan Vokasional (TVET) setakat ini.

Katanya program itu boleh diperluas kepada Sekolah Agama Rakyat lain dengan kerjasama Jabatan Pembangunan Kemahiran, kolej komuniti GiatMARA dan beberapa agensi berkaitan.–AlHijrah Online


SULTAN SELANGOR DUKACITA PEGAWAI KERAJAAN SELANGOR TERLIBAT RASUAH

KLANG: Sultan Selangor, Sultan Sharafuddin Idris Shah menzahirkan rasa amat dukacita selepas mengetahui beberapa pegawai kerajaan di Selangor yang terlibat dalam kegiatan rasuah yang boleh meruntuhkan imej pentadbiran dan nama baik seluruh pegawai kerajaan di negeri tersebut.

Menurut Setiausaha Sulit Sultan Selangor, Datuk Mohamad Munir Bani dalam satu kenyataan akhbar, baginda menegaskan mana-mana pegawai kerajaan di Selangor didapati bersalah kerana terlibat dalam aktiviti rasuah atau pecah amanah hendaklah dikenakan tindakan tatatertib dan hukuman setimpal dengan kesalahan dilakukan.

Baginda juga bertitah, mana-mana pegawai kerajaan dan ahli politik yang dikurniakan Darjah dan Bintang Kebesaran serta Pingat Negeri Selangor dan didapati melakukan kesalahan rasuah, maka kurniaan tersebut akan ditarik balik.

“Sultan Selangor menzahirkan penghargaan baginda kepada pihak Suruhanjaya Pencegahan Rasuah Malaysia (SPRM) yang telah melaksanakan tanggungjawab menyiasat dan memastikan aktiviti rasuah dapat dibanteras,” menurut hantaran yang dimuat naik di Facebook Selangor Royal Office.

Dalam pada itu, Sultan Selangor menggesa pihak SPRM terus menjalankan penyiasatan secara telus dan teliti serta mendapatkan bukti kukuh bagi memastikan mereka yang melakukan rasuah tidak terlepas daripada menerima hukuman sewajarnya.

Tambah Mohamad Munir, baginda juga mengingatkan bahawa rasuah dan penyalahgunaan kuasa ini adalah satu gejala yang boleh merosakkan masyarakat serta menjatuhkan negara.–AlHijrah Online


BAYI 8 BULAN POSITIF COVID-19

KUALA LUMPUR: Seorang bayi berusia lapan bulan antara mangsa terbaharu dikesan positif Covid-19 di negara ini semalam.

Mangsa disahkan dijangkiti wabak itu selepas menjalani saringan untuk prapembedahan di Hospital Wanita dan Kanak-Kanak Sabah (HWKKS) di Likas Sabah.

Ikuti laporan yang disiarkan dalam Berita AlHijrah pada 8 Jun 2020. – AlHijrah Online


PM NAFI WUJUD DESAKAN CAMPUR TANGAN KES MAHKAMAH

PUTRAJAYA: Perdana Menteri Datuk Seri Ismail Sabri Yaakob hari ini menafikan terdapat desakan untuk beliau campur tangan dalam kes mahkamah melibatkan Datuk Seri Najib Razak.

“Tiada…tiada,” katanya ketika ditanya laporan sebuah media yang mengatakan ada perjumpaan khas melibatkan ketua-ketua bahagian UMNO semalam, yang gagal mencapai kata sepakat bagi mendesak beliau campur tangan dalam kes mahkamah melibatkan bekas Perdana Menteri itu.

Beliau yang ditemui media selepas berucap pada majlis penutupan Konsultasi Bajet 2023 di Kementerian Kewangan di sini hari ini turut ditanya mengenai ‘perjumpaan’ di Seri Perdana.

Ismail Sabri yang merupakan Naib Presiden UMNO berkata dalam perjumpaan itu, beliau diberikan taklimat mengenai status gerak kerja parti seperti yang dinyatakan Timbalan Presiden UMNO Datuk Seri Mohamad Hasan menerusi kenyataan di Perak.

“Timbalan Presiden sebut mengenai mesyuarat UMNO bahagian, persediaan parti ke arah Pilihan Raya Umum Ke-15 (PRU15) dan mengukuhkan parti,” katanya.

Mengenai laporan desakan ketua-ketua bahagian UMNO meminta PRU15 diadakan segera, Ismail Sabri berkata beliau tidak tahu mengenainya kerana tidak hadir pada pertemuan yang berlangsung di ibu pejabat UMNO di Menara Dato Onn, Kuala Lumpur semalam.

Laporan media memetik Ketua UMNO Sungai Besar Datuk Seri Jamal Md Yunos sebagai berkata majoriti ketua bahagian UMNO bersetuju supaya PRU15 diadakan secepat mungkin. – AlHijrah Online


GOOD VIBES FESTIVAL DIBATALKAN SERTA MERTA – FAHMI FADZIL

PUTRAJAYA: Penganjuran konsert Good Vibes Festival 2023 yang berlangsung bermula semalam 22 Julai sehingga Ahad 23 Julai, dibatalkan serta merta, tegas Menteri Komunikasi dan Digital Fahmi Fadzil.

Ia susulan tindakan kumpulan The 1975 yang membuat aksi dan kenyataan biadap termasuk menghina undang-undang Malaysia berkaitan Lesbian, Gay, Biseksual dan Transgender (LGBT).

Terdahulu, Fahmi telah memanggil penganjur Festival Good Vibes 2023 iaitu Future Sound Asia.

Dalam ciapannya, Fahmi berkata pendirian Kerajaan Perpaduan amat jelas iaitu tiada kompromi terhadap mana-mana pihak yang mencabar, memperlekeh serta melanggar undang-undang Malaysia.

“Justeru, saya telah mengarahkan pembatalan serta merta baki festival tersebut yang sepatutnya berlangsung hari ini sehingga esok, 23 Julai.

“Saya faham keputusan ini akan memberi implikasi kepada penonton yang telah membeli tiket. Sehubungan itu, saya juga telah menggesa penganjur untuk mengenal pasti mekanisme ganti rugi kepada pembeli-pembeli tiket,” katanya.

Fahmi mengulas, kerajaan sentiasa komited menyokong pembangunan industri kreatif dan kebebasan bersuara.

“Walau bagaimanapun, jangan sesekali menyentuh sensitiviti masyarakat, khususnya yang bertentangan dengan adab dan nilai budaya tempatan,” katanya.—AlHijrah Online


SEMAKAN SUHU DI PREMIS WAJAR DITERUSKAN – ADHAM BABA

KOTA TINGGI: Pengambilan suhu badan pelanggan di premis perniagaan dilihat masih wajar untuk diteruskan sebagai langkah awal untuk mengesan mereka yang bergejala COVID-19.

Menteri Kesihatan, Datuk Seri Dr Adham Baba berkata kaedah merekod suhu badan pelanggan juga diamalkan di luar negara untuk tujuan sama.

“Semakan suhu di pintu masuk itu sebagai salah satu cara bagaimana kita boleh mengesan bergejala atau tidak bergejala.

“Kewajaran untuk menggunakan pengukur suhu masih lagi diperlukan,” katanya selepas Majlis Pelancaran Harga Rendah Pelitup Muka di Econsave, Kota Tinggi, Johor.

Sehubungan itu, Adham menggalakkan pemeriksaan suhu dijalankan sebagaimana kebiasaan dalam norma baharu.

Katanya mengambil contoh kes Sivagangga di Kedah, tiada semakan suhu badan dan imbasan aplikasi MySejahtera hingga menyukarkan petugas kesihatan untuk mengesan kotak rapat kes terbabit. — AlHijrah Online


DUA LELAKI DITEMBAK DI KUALA TERENGGANU SUSPEK UTAMA KES BUNUH, SINDIKET EDAR DADAH

KUALA TERENGGANU: Dua lelaki yang maut ditembak polis di Kampung Simpang Tokku di sini Selasa lepas, merupakan suspek utama satu kes bunuh dan anggota sindiket pengedaran dadah yang bergerak aktif di negeri ini sejak 10 tahun lepas.

Ketua Polis Terengganu Datuk Rohaimi Md Isa berkata polis telah mengenal pasti identiti kedua-dua suspek yang ditembak iaitu lelaki tempatan dikenali sebagai ‘Nuar Taman’ berusia 29 tahun berasal dari daerah ini, manakala seorang lagi ‘Pendi Buaya’  berusia 25 tahun dari Marang.

“Seorang suspek mempunyai lapan rekod jenayah lampau berkaitan dadah, manakala seorang lagi mempunyai 11 rekod jenayah lampau juga berkaitan dada. Mereka ini memang terkenal dalam kalangan penagih dadah di negeri ini termasuk di kawasan Felda,” katanya.

Beliau ditemui pemberita selepas Majlis Serah Terima Tugas Ketua Jabatan Siasatan Jenayah (KJSJ) Terengganu dan  Pemakaian Pangkat Pegawai Kanan Polis Kontinjen Terengganu di sini, hari ini.

Bekas KJSJ negeri, ACP Mohd Marzukhi Mohd Mokhtar dilantik sebagai Ketua Penolong Pengarah (Latihan/Peperiksaan/Kompetensi) Bahagian Latihan Jabatan Pengurusan di Ibu Pejabat Polis Bukit Aman, manakala bekas Timbalan Ketua Polis Daerah Kuala Terengganu ACP Suffian Sulaiman dilantik menggantikan tempat Marzukhi.

Menurut Rohaimi, dengan tertumpasnya kedua-dua penjenayah terbabit, polis berjaya menyelesaikan kes seorang lelaki berusia 41 tahun yang ditembak mati di tepi jalan Kampung Pasir Tinggi, Hulu Terengganu pada 5 Mac lepas.

“Berdasarkan siasatan polis, mereka berdua ini adalah suspek terlibat dalam kes tembak (di Pasir Tinggi) tersebut,”  katanya.

Katanya lagi, selepas kejadian tembak-menembak antara Nuar Taman dan Pendi Buaya dengan polis Selasa lepas, pihaknya merampas dua pucuk revolver .38 dan beberapa butir peluru di dalam kereta yang digunakan suspek.

“Polis juga menjumpai 20 peket plastik dadah disyaki syabu berat lebih 1,000 gram dan 14 botol kecil heroin berat lebih 67 gram, dan jumlah keseluruhan dadah ini membawa kepada kes 39B Akta Dadah Berbahaya,” katanya.

Sementara itu, Rohaimi berkata pihaknya juga telah mengarahkan semua ketua polis daerah untuk melakukan pemantauan terhadap penjualan mercun dan bunga api di daerah masing-masing bagi memastikan hanya jenis tertentu yang dibenarkan dijual kepada orang ramai.

“Penjualan kepada individu di bawah 18 tahun adalah satu kesalahan. Pemantauan akan dilaksanakan kerana kita tidak mahu ada insiden kecederaan atau kehilangan nyawa disebabkan kebakaran (mercun dan bunga api),” katanya. –AlHijrah Online


JENAZAH RAYAN SELAMAT DIKEBUMIKAN

CHEFCHAOUEN, MAGHRIBI: Kanak-kanak lelaki berusia 5 tahun yang terjatuh dan terperangkap di dalam perigi sedalam 32 meter, Rayan Awram selamat dikebumikan semalam.

Upacara pengebumian tersebut dihadiri ratusan penduduk dan disempurnakan di tanah perkuburan yang terletak di lokasi terpencil, di utara wilayah Chefchaouen beberapa kilometer dari lokasi kejadian berlaku.

Keranda kecil menempatkan jenazah Rayan dilitupi kain hijau tertera ayat al-Quran dimasukkan ke dalam liang lahad sambil diiringi doa dan bacaan ayat suci al-Quran oleh penduduk yang hadir.

Sementara itu warganet turut tidak terkecuali mengucapkan takziah atas pemergian kanak-kanak itu selain media sosial dibanjiri ucapan simpati serta doa.

Sabtu lepas, Rayan yang terperangkap di dalam sebuah perigi berhampiran bandar Chefchaouen, Maghribi sejak Selasa disahkan telah meninggal dunia.

Menurut laporan media antarabangsa yang memetik kenyataan yang dikeluarkan Istana Diraja Maghribi, Rayan Awram telah meninggal dunia sebelum berjaya dibawa keluar pasukan penyelamat.

Kenyataan itu menyusul selepas kanak-kanak itu berjaya dikeluarkan daripada perigi tersebut.

Raja Maghribi Raja Mohammed VI dilapor menzahirkan ucapan takziah kepada keluarga mangsa.–AlHijrah Online


GENOSID: MALAYSIA ULANGI SOKONGAN KEPADA GAMBIA

KUALA LUMPUR: Malaysia menganggap keputusan Mahkamah Keadilan Antarabangsa (ICJ) untuk meluluskan langkah-langkah sementara yang dimohon oleh Gambia berhubung Konvensyen Pencegahan dan Hukuman Jenayah Genosid, sebagai hala tuju yang betul untuk menangani keadaan kaum Rohingya.

Wisma Putra berkata Malaysia juga mengulangi sokongannya terhadap Gambia, yang membawa kes berkenaan kepada ICJ, selaras dengan kedudukannya sebagai Pengerusi Ad Hoc Jawatankuasa Kementerian berhubung Pelanggaran Hak Asasi Manusia, yang ditubuhkan di bawah Pertubuhan Kerjasama Islam.

Dalam satu kenyataannya di sini lewat malam tadi, Wisma Putra berkata sebagai anggota jawatankuasa itu, dan juga negara anggota Konvensyen Genosid Pertubuhan Bangsa-bangsa Bersatu (PBB) 1948, Malaysia turut menggesa Myanmar memenuhi obligasi di bawah konvensyen itu bagi memastikan krisis tidak berlarutan.

“Keputusan itu mencerminkan kebimbangan serius komuniti antarabangsa terhadap keperluan menangani dengan efektif penderitaan yang dialami Rohingya, di samping menampilkan akauntabiliti serta keadilan berhubung dakwaan pelanggaran hak asasi manusia yang serius terhadap kaum Rohingya.

“Kira-kira 100,000 pelarian Rohingya kini berada di Malaysia, yang meninggalkan Myanmar susulan krisis yang melanda,” menurut kenyataan itu.

Agensi berita Turki, Anadolu, sebelum ini melaporkan Mahkamah Tertinggi Pertubuhan Bangsa-Bangsa Bersatu (PBB) pada Khamis mengeluarkan satu perintah dalam kes yang membabitkan pertuduhan bahawa Myanmar telah melakukan genosid terhadap minoriti Islam Rohingya di negara itu.

Ketika mengeluarkan perintah itu dalam kes yang difailkan Gambia bulan lepas, Presiden Mahkamah Keadilan Antarabangsa (ICJ) Hakim Abdulqawi Ahmed Yusuf memberikan tempoh empat bulan kepada Myanmar untuk mengambil langkah-langkah pencegahan dan memastikan agar etnik Rohingya di negara itu tidak diapa-apakan.

Wisma Putra berkata Malaysia akan melihat dengan penuh minat prosiding ICJ berikutnya berhubung permohonan Gambia berhubung lima perkara.

“Ia terdiri daripada pengisytiharan Myanmar sebagai melanggar obligasi di bawah Konvensyen Genosid; untuk menghentikan segera apa-apa perbuatan salah yang sedang berlaku dan menghormati sepenuhnya obligasinya di bawah Konvensyen Genosid.

“Juga bagi memastikan orang yang melakukan genosid dihukum oleh tribunal yang kompeten; untuk melaksanakan kewajipan membayar ganti rugi demi kepentingan mangsa perbuatan genosid yang merupakan dari kaum Rohingya; dan memberikan jaminan bahawa pelanggaran Konvensyen Genosid tidak akan berulang,” menurut kenyataan itu. — BERNAMA


AHLI POLITIK SIAR VIDEO HINA NABI CETUS KETEGANGAN DI HYDERABAD, INDIA

NEW DELHI: Ketegangan tercetus di bandar Hyderabad di selatan India selepas seorang pemimpin Parti Bharatiya Janata (BJP) mengeluarkan video menghina Nabi Muhammad (SAW).

BJP menggantung anggota Dewan Undangan Negeri Telangana, T. Raja Singh selepas beliau ditahan polis pada Selasa kerana kenyataan yang menyinggung perasaan itu.

Bagaimanapun, Singh dibebaskan beberapa jam selepas dihadapkan ke mahkamah.

Umat Islam mengadakan protes di Hyderabad, ibu kota Telangana, menuntut penahanan ahli politik itu.

Singh merupakan ahli politik kontroversi kerana pernah membuat komen provokatif tentang umat Islam dan Islam sebelum ini.

Negeri itu diperintah oleh Telangana Rashtra Samithi (TRS), sebuah parti politik negeri.

Dalam video yang disiarkan di media sosial pada Rabu, anggota polis yang berpakaian anti rusuhan dilihat memukul penunjuk perasaan dan menyerbu masuk ke dalam rumah.

Presiden Majlis-e-Ittehadul Muslimeen (AIMIM) Seluruh India Asaduddin Owaisi, yang mewakili Hyderabad di parlimen India, berkata terdapat “cubaan yang disengajakan” oleh BJP dan anggota dewan tempatan untuk menimbulkan masalah.

Beliau berkata bantahan akan berterusan sehingga ahli politik BJP itu dipenjarakan. –AlHijrah Online


SETUJU DAN SEDIA KAJI CADANGAN PENGELUARAN AKAUN 1 KWSP – MUHYIDDIN

PUTRAJAYA: Kerajaan sedang meneliti untuk membenarkan pencarum tertentu mengeluarkan dana daripada Akaun 1 Kumpulan Wang Simpanan Pekerja (KWSP).

Perdana Menteri, Tan Sri Muhyiddin Yassin berkata, beliau telah berbincang dengan Kementerian Kewangan berhubung perkara itu.

“Kita pada dasarnya bersetuju dan bersedia untuk mengkaji cadangan untuk pencarum yang benar-benar memerlukan untuk mengeluarkan peruntukan daripada Akaun 1,” katanya pada sesi Wawancara Khas Pra-Belanjawan 2021 bersama media secara maya hari ini.

Belanjawan 2021 ini merupakan belanjawan yang pertama di bawah pentadbiran kerajaan Perikatan Nasional, yang akan dibentangkan pada 6 November.

Kerajaan telah melaksanakan beberapa kelonggaran berhubung KWSP pada tahun ini, antaranya caruman pekerja dikurangkan dari 11 peratus kepada tujuh peratus.

Selain itu menerusi i-Lestari, pencarum juga boleh mengeluarkan simpanan maksimum RM500 sebulan untuk tempoh 12 bulan daripada Akaun 2 masing-masing. — AlHijrah Online


JAIS BENARKAN MAJLIS AKAD NIKAH BERMULA 1 JULAI

SHAH ALAM: Pelaksanaan majlis akad nikah dibenarkan bermula 1 Julai ini, kata Jabatan Agama Islam Selangor (JAIS).

Sebelum ini, pelaksanaan majlis akad nikah ditunda susulan pelaksanaan Perintah Kawalan Pergerakan (PKP) 3.0.

Menerusi hantaran di Facebook JAIS, akad nikah dilaksanakan dengan kehadiran fizikal di JAIS dan Pejabat Agama Islam Daerah (PAID) sahaja, yang beroperasi setiap hari (Isnin hingga Ahad).

Tambahnya, hanya pasangan yang sudah mendapat tarikh temu janji daripada JAIS dan PAID sahaja dibenarkan untuk melangsungkan akad nikah.

“Kehadiran juga terhad kepada pengantin lelaki dan perempuan serta wali sahaja manakala individu lain tidak dibenarkan hadir termasuk jurugambar.

“Pasangan juga mesti mendapat Kebenaran Berkahwin mengikut Seksyen 17 Enakmen Undang-Undang Keluarga Islam (Negeri Selangor) 2003 sebelum 1 Jun selain keputusan Ujian Saringan HIV lelaki serta perempuan yang masih sah,” dalam kenyataan tersebut.

Dalam masa yang sama, pasangan pengantin termasuk wali, wajib menjalani ujian saringan Real-Time Reverse Transcription-Polymerase Chain Reaction (RT-PCR) COVID-19 dalam tempoh 72 jam (tiga hari) dari waktu pelaksanaan majlis dan perlu mengemukakan keputusan ujian kepada pendaftar sebelum majlis dilaksanakan.

“Pihak-pihak terlibat wajib mematuhi ketetapan semasa Majlis Keselamatan Negara (MKN), Kementerian Kesihatan (KKM) dan kerajaan Negeri Selangor berkaitan langkah-langkah keselamatan.

“Jika terdapat pelanggaran kepada ketetapan semasa, Ketua Pendaftar Perkahwinan, Perceraian dan Rujuk atau Pegawai Tadbir Agama boleh menangguhkan atau membatalkan majlis akad nikah berkenaan,” katanya.

Individu atau pihak yang gagal mematuhi prosedur operasi standard (SOP) serta peraturan semasa yang ditetapkan akan dikenakan tindakan tegas.–AlHijrah Online


HUTAN BUKIT SEMANGGOL TERBAKAR

IPOH:  Lebih dua hektar kawasan hutan di Bukit Semanggol, Jalan Kubu Gajah, dekat Gunung Semanggol, di sini, terbakar, petang ini.

Penolong Pengarah Bahagian Operasi Jabatan Bomba dan Penyelamat Malaysia (JBPM) Perak, Sabarodzi Nor Ahmad,  berkata pihak bomba menerima panggilan berhubung kebakaran itu pada jam 4.37 petang.

Katanya, jentera dari Balai Bomba dan Penyelamat (BBP) Bagan Serai dibantu BBP Kamunting telah dikerahkan ke lokasi kejadian.

“Ketika tiba di lokasi, api sedang marak dan merebak ke kawasan atas bukit melibatkan keluasan lebih dua hektar namun setakat ini tiada mangsa yang dilaporkan terlibat.

“Pada mulanya kita dimaklumkan kebakaran hanya melibatkan kawasan seluas 10×10 meter persegi sahaja dan pihak bomba sedang berusaha memadam kebakaran supaya ia tidak terus merebak ke kawasan lain hutan di atas Bukit Semanggol,” katanya dalam satu kenyataan.

Sabarodzi berkata punca kebakaran masih dalam siasatan dan pihak bomba tidak menolak kemungkinan berpunca daripada aktiviti pembersihan kawasan.

Operasi memadam kebakaran masih dijalankan.–AlHijrah Online


OKU CACAT PENGLIHATAN JOHAN QARI TILAWAH PERINGKAT NEGERI KELANTAN

KOTA BHARU: Walaupun berstatus Orang Kelainan Upaya (OKU) namun ia tidak menjadi penghalang bagi Muhammad Qayyim Nizar Sarimi, 22, untuk berjaya bergelar Johan Qari Tilawah Al-Quran Peringkat Negeri Kelantan Tahun 1441H/2020M.

Muhammad Qayyim berkata, meskipun kurang penglihatan namun beliau bersyukur dengan usaha dan persediaan dilakukan ternyata ianya membuahkan hasil apabila meraih gelaran johan qari peringkat negeri untuk kali ketiga.

“Saya sudah banyak menyertai majlis tilawah Al-Quran, dan ini kali ketiga saya berjaya diangkat sebagai johan qari di peringkat negeri ini selain pada tahun, 2017 dan 2019,” katanya.

Beliau berkata demikian kepada pemberita selepas Majlis Pengurniaan Hadiah Tilawah dan Menghafaz Al-Quran Peringkat Negeri Kelantan Tahun 1441H/2020M yang disempurnakan Menteri Besar Datuk Ahmad Yakub di Kompleks Islam Darulnaim, Kota Bharu malam tadi.

Berkongsi kejayaannya, beliau yang juga penuntut semester akhir Diploma Tahfiz di Kolej Islam Antarabangsa Sultan Ismail Petra (KIAS) Nilam Puri berkata, sebagai persediaan beliau meluangkan masa selama tiga jam bagi mempelajari ilmu taranum dan sebagainya sebanyak dua kali seminggu.

“Saya mendalami Al-Quran dengan mendapat tunjuk ajar daripada beberapa bekas qari kebangsaan di negeri antaranya Rahim Ahmad dan Yahya Daud malah ianya tidak sia-sia apabila ia membuahkan hasil walaupun keadaan saya sebegini,” katanya.

Terdahulu, Muhammad Qayyim dan Wan Sofea Aini Wan Mohd Zahidi masing-masing dinobatkan sebagai Johan Qari dan Qariah tilawah peringkat negeri dengan membawa pulang wang tunai RM10,000 selain pakej ibadah umrah, plak dan sijil penyertaan.

Kejayaan itu sekali gus melayakkan mereka mewakili negeri Kelantan pada Majlis Tilawah Al-Quran Peringkat Kebangsaan yang akan diadakan pada 13-21 Feb ini bertempat di International Convention Center Kota Kinabalu, Sabah.

Sementara itu, seorang tenaga pengajar Wan Sofea Aini, 26, berkata dia tidak menjangkakan sama sekali akan dipilih sebagai johan qariah pada tahun ini memandangkan ianya persaingan sengit kerana peserta yang menyertai mempunyai kehebatan sendiri.

Katanya, dia mula menyertai tilawah yang diadakan sejak tahun 2015 dan ini kali kedua beliau dinobatkan sebagai qariah selepas merangkul anugerah yang sama pada tahun 2016.

“Dengan pertandingan ini ianya menjadi landasan untuk saya menambah lebih banyak ilmu Al-Quran selain memperbaiki mutu bacaan. Kejayaan ini didedikasikan untuk keluarga dan semua pihak yang banyak membantu dan insyallah saya akan melakukan yang terbaik di peringkat kebangsaan nanti,” katanya yang kini sedang menunggu kelahiran cahaya mata sulungnya.

Pada majlis sama, johan Tilawah Al-Quran Peringkat Antarabansa Tahun 2017 Abdullah Fahmi Che Nor @ Shukeri turut menerima replika kunci rumah yang dianugerahkan oleh Kerajaan Negeri kepadanya. — BERNAMA


JUMLAH RAKYAT JATUH MISKIN MENINGKAT

KUALA LUMPUR: Disebalik pelbagai bentuk bantuan yang disalurkan kerajaan semasa pandemik COVID-19, masih ramai lagi yang menanggung kesusahan.

Lebih menggusarkan, Perdana Menteri Tan Sri Muhyiddin Yassin memaklumkan jumlah rakyat yang jatuh miskin akibat pandemik COVID-19 meningkat.

“Ini berita yang tidak menggembirakan saya. Mereka yang dahulunya berada dalam kumpulan T20 sebahagiannya telah menjadi M40 dan sebahagian kumpulan M40 telah menjadi kumpulan B40.

“Mereka yang berada dalam kumpulan B40 pula menjadi bertambah miskin kerana kesan penguncupan ekonomi yang sedang dialami oleh negara kita,” katanya ketika berucap sempena Setahun Malaysia Prihatin di Pusat Konvensyen Antarabangsa Putrajaya hari ini.

Tambahnya, kabinet juga telah membincangkan secara mendalam masalah kemiskinan yang sedang berlaku dan meneliti langkah-langkah yang boleh dilaksanakan oleh kerajaan, syarikat jaminan kerajaan (GLC), badan-badan sukarela serta sektor swasta untuk bersama-sama mengatasi masalah kemiskinan.

“Program pembasmian kemiskinan akan mengambilkira peningkatan Paras Garis Kemiskinan 2021 (PGK 2021) daripada RM980 kepada RM2,208 yang akan meningkatkan bilangan isi rumah miskin dan miskin tegar dan seterusnya meningkatkan bilangan kumpulan sasar,” katanya.

Beliau turut memaklumkan dalam usaha memulihkan ekonomi akibat COVID-19, kerajaan akan merangka beberapa langkah tambahan dalam tempoh terdekat iaitu menyediakan bantuan secara bersasar kepada kumpulan rentan terutamanya golongan miskin serta golongan yang mengalami kehilangan pendapatan dam meningkatkan sokongan kepada perniagaan.

Selain itu usaha memulihkan ekonomi akan memberi tumpuan kepada sistem penyampaian awam seperti mengurangkan karenah birokrasi dan memberi fokus utama kepada agenda pendigitalan. — AlHijrah Online


WANITA PATAH KAKI, EMPAT AHLI KELUARGA CEDERA KERETA DIREMPUH HILUX

KLANG: Seorang wanita patah kaki kiri manakala empat ahli keluarganya yang lain cedera dalam kemalangan dua kenderaan bertembung di persimpangan lampu isyarat Kompleks Sukan Pandamaran, di sini petang tadi.

Pengarah Jabatan Bomba dan Penyelamat Malaysia (JPBM) Selangor Datuk Norazam Khamis berkata, kemalangan itu melibatkan kereta Proton Suprima yang dinaiki lima sekeluarga tersebut dengan sebuah pacuan empat roda jenis Toyota Hilux.

Bagaimanapun, pemandu Toyota Hilux tersebut telah melarikan diri selepas kejadian berlaku.

“Dua mangsa didapati tersepit di tempat duduk penumpang belakang kereta manakala tiga lagi keluar sendiri sebelum pihak bomba tiba di lokasi.

“Mangsa tersepit berjaya dikeluarkan oleh pihak bomba menggunakan peralatan khas,” katanya dalam satu kenyataan hari ini.

Norazam berkata, kesemua mangsa telah dihantar ke Hospital Tengku Ampuan Rahimah (HTAR).–AlHijrah Online


ANAK TIDAK SAH TARAF TIDAK BOLEH DI BIN ATAU BINTI NAMA BAPA – KEPUTUSAN MAJORITI MAHKAMAH PERSEKUTUAN

PUTRAJAYA: Mahkamah Persekutuan, dalam keputusan majoriti 4-3, memutuskan anak orang Islam yang dilahirkan di luar ikatan perkahwinan atau tidak sah taraf tidak boleh di bin atau binti dengan nama bapanya.

Panel tujuh hakim dipengerusikan Presiden Mahkamah Rayuan Datuk Rohana Yusuf membenarkan sebahagian rayuan dikemukakan Jabatan Pendaftaran Negara (JPN), ketua pengarah JPN dan kerajaan untuk mengetepikan keputusan Mahkamah Rayuan.

Mahkamah Rayuan pada 2017, memutuskan anak orang Islam yang tidak sah taraf tidak boleh menggunakan nama bapa dan sebaliknya perlu ‘di bin atau binti Abdullah’.

Hakim Rohana yang menyampaikan keputusan majoriti Mahkamah Persekutuan itu hari ini berkata Seksyen 13A Akta Pendaftaran Kelahiran dan Kematian 1957 (BDRA) tidak terpakai bagi pendaftaran kelahiran anak orang Melayu Islam kerana orang Melayu tidak menggunakan nama keluarga.

Beliau berkata Seksyen 13A tidak diguna pakai dalam sistem nama orang Melayu dan tidak membolehkan anak-anak di bin atau binti dengan nama peribadi orang yang diketahui adalah bapa kepada anak itu.

Hakim Rohana, bagaimanapun mengeluarkan perintah penting bagi ketua pengarah JPN mengeluarkan ‘bin Abdullah’ daripada sijil kelahiran kanak-kanak itu dalam kes ini.

“Nama responden pertama (kanak-kanak) tanpa ‘bin Abdullah’ perlu kekal,” katanya.

Hakim Rohana berkata ketua pengarah JPN tidak boleh menggunakan fatwa Jawatankuasa Fatwa Kebangsaan terhadap kanak-kanak itu  kerana tiada fatwa tentang bagaimana memberi nama pada kanak-kanak tidak sah taraf yang diwartakan di Johor.

Keputusan majoriti itu adalah daripada Hakim Rohana, Hakim Besar Malaya Tan Sri Azahar Mohamed dan Hakim Mahkamah Persekutuan iaitu Datuk Mohd Zawawi Salleh dan Tan Sri Idrus Harun manakala penghakiman minoriti daripada Hakim Besar Sabah dan Sarawak Tan Sri David Wong Dak Wah dan Hakim Mahkamah Persekutuan iaitu Datuk Abang Iskandar Abang Hashim dan Datuk Nallini Pathmanathan yang mengekalkan keputusan Mahkamah Rayuan.

Kanak-kanak itu dilahirkan kurang enam bulan selepas pernikahan ibu bapanya, yang disifatkan sebagai anak tidak sah taraf di bawah Undang-Undang Syariah.

Ibu bapa kanak-kanak (yang identiti mereka dirahsiakan oleh mahkamah) itu memohon kepada JPN mengikut Seksyen 13 BDRA untuk kanak-kanak itu di bin dengan nama bapanya di dalam sijil kelahirannya tetapi JPN enggan menggantikannya dengan  nama bapa atas alasan kanak-kanak itu tidak sah taraf walaupun permohonan dibuat.

Ibu bapa itu kemudian memfailkan permohonan semakan kehakiman di Mahkamah Tinggi tetapi ditolak pada 4 Ogos 2016.

Pada 25 Mei 2017, Mahkamah Rayuan membenarkan semakan kehakiman mereka untuk mengarahkan ketua pengarah JPN menggantikan nama keluarga kanak-kanak berkenaan iaitu ‘Abdullah’ dengan nama bapa kanak-kanak itu dalam sijil kelahiran. — BERNAMA


IBU, BAYI MAUT DALAM NAHAS KENDERAAN

IPOH: Seorang wanita dan bayinya maut sementara suaminya cedera parah dalam nahas dua kenderaan di Jalan Simpang Pulai-Cameron Highlands, di sini siang tadi.

Kejadian berlaku kira-kira jam 12.30 tengah hari melibatkan mangsa Norsyahira Mohd Fadhail, 23 tahun, dan anak lelakinya, Muhammad Rayyan Nauffal Amyroul Shah Huszaiery, 3 bulan, disahkan maut di lokasi kejadian.

Jurucakap Jabatan Bomba dan Penyelamat Malaysia (JBPM) Perak berkata, kejadian dipercayai berlaku apabila kereta Perodua Myvi dinaiki mangsa yang dipandu suaminya bertembung dengan sebuah kereta jenis Mercedes-Benz.

Katanya, pelanggaran dari arah hadapan itu mengakibatkan mangsa tersepit.

“Bomba menerima panggilan kejadian itu pada jam 12.46 tengah hari dan sebaik tiba di lokasi kejadian, didapati bayi berkenaan telah dikeluarkan orang awam.

“Anggota bomba menggunakan peralatan khas untuk mengeluarkan wanita dan suaminya yang tersepit,” katanya hari ini.

Ketiga-tiga mangsa dikejarkan ke Hospital Raja Permaisuri Bainun bagi rawatan lanjut dan pemandu kereta Mercedes hanya mengalami kecederaan ringan.

Operasi menyelamatkan mangsa tamat pada jam 12.54 tengah hari.—AlHijrah Online


KEBENARAN PEMBUKAAN TAHFIZ DALAM MASA TERDEKAT

KUALA LUMPUR: Pembukaan semula institusi tahfiz berdaftar masih belum dibenarkan namun pengumumannya dijangka akan dibuat dalam masa terdekat.

Menteri di Jabatan Perdana Menteri Senator Datuk Dr Zulkifli Mohamad Al-Bakri memaklumkan kebenaran pembukaan semula institusi tahfiz kini dalam proses akhir sebelum dimuktamadkan.

Ikuti laporan Berita Alhijrah siaran 25 Jun 2020.— AlHijrah Online


JURULATIH BOLA TAMPAR MOHON MAAF SECARA TERBUKA

MELAKA: Jurulatih bola tampar yang terbabit dalam kontroversi menampar pemain seperti yang tular di media sosial sebelum ini memohon maaf secara terbuka berhubung tindakannya itu.

Saiful Hadee Amar, 44, yang kesal dengan perbuatannya berkata beliau sedia dan reda berdepan tindakan bakal diterima selepas insiden itu pada 16 Dis lepas di Johor.

“Saya tidak berniat untuk mengambil tindakan sehingga mendatangkan kecederaan… tindakan saya adalah untuk menaikkan lagi semangat mereka, memotivasikan mereka dalam setiap perjuangan yang saya ada.

“Saya memohon maaf pada semua pemain terutama sekali dua pemain yang terlibat, ibu bapa, kelab saya sendiri Mastanah dan Persatuan Bola Tampar Malaysia (MAVA) serta komuniti bola tampar di Malaysia,” katanya pada sidang akhbar di pejabat Majlis Sukan Negeri (MSN) Melaka di Krubong hari ini.

Turut hadir Exco Pembangunan Belia Sukan dan Badan Bukan Kerajaan Melaka VP Shanmugam, Ketua Pengarah MSN Datuk Ahmad Shapawi Ismail dan Pengarah MSN Melaka Asri Ninggal.

Sidang akhbar itu turut dihadiri ibu bapa dua pelajar terbabit iaitu Abd Halim Bakar, 50, dan isterinya, Hartini Wagimun, 48, serta Mohd Ismail Mohd Daud, 43, dan isteri, Rohayu Mohd Dahlan, 35,

Saiful Hadee berkata sesi latihan yang dikendalikan beliau sebelum ini turut menerapkan pelbagai jenis pendekatan termasuk psikologi, intensif dan fizikal dalam membentuk pemain pasukannya.

“Saya lakukan demi menaikkan semangat mereka sebagai seorang pemain yang berjuang bagi mencari setiap kemenangan… pemain-pemain adalah keluarga dan sumber kekuatan saya, tanpa mereka saya tidak boleh menjadi jurulatih.

“Sedia dan reda dengan segala keputusan yang bakal dikenakan kepada saya. Saya harap perkara ini jadi pengajaran pada diri saya sendiri,” katanya.

Shanmugam pula berkata segala keputusan yang bakal diambil terhadap Saiful Hadee akan diputuskan oleh MAVA selepas siasatan persatuan itu bersama Kementerian Pendidikan (KPM) selesai.

Beliau berkata antara tindakan yang boleh dikenakan terhadap Saiful Hadee ialah menggantung atau menamatkan perkhidmatannya sebagai jurulatih pasukan bola tampar Melaka B-14 (Wanita) itu.

“Meskipun permohonan maaf dan persefahaman antara kedua pihak iaitu jurulatih dan ibu bapa telah diselesaikan namun isu ini perlu diteliti dengan sewajarnya kerana telah mendapat perhatian pelbagai pihak.

“Kedudukan jurulatih ini terbahagi kepada beberapa perkara, pertamanya ialah siasatan pihak kerajaan negeri kerana penularan ini. Keduanya, beliau berkhidmat dengan KPM maka Unit Integriti mereka akan membuat siasatan lanjut,” katanya.

Sebelum ini, tular video yang memaparkan jurulatih itu bertindak menampar dua pemain ketika membimbing pasukan Melaka dalam Kejohanan Bola Tampar Remaja Bawah 14 Tahun.

Kejadian itu mengundang reaksi pelbagai pihak antaranya Menteri Belia dan Sukan Hannah Yeoh serta Menteri Pendidikan Fadhlina Sidek yang mahu perkara tersebut diambil tindakan sewajarnya.–AlHijrah Online


LELAKI TULAR TARIK TUDUNG PEREMPUAN DITAHAN POLIS

KUALA LUMPUR: Polis hari ini menahan seorang lelaki warga tempatan disyaki terlibat dalam video ‘prank’ menarik tudung wanita yang tular baru-baru ini.

Ketua Polis Daerah Wangsa Maju Supt Ashari Abu Samah berkata, lelaki berusia 24 tahun itu ditahan pada jam 7.30 petang tadi bagi membantu siasatan.

Katanya, satu kertas siasatan telah dibuka dan kes disiasat di bawah Seksyen 509 Kanun Keseksaan Seksyen 14 Akta Kesalahan Kecil.

“Tindakan dalam video tersebut telah menimbulkan kegusaran masyarakat.

“Justeru polis ingin menasihatkan orang ramai agar tidak membuat sebarang rakaman, penyebaran video yang mengandungi isi kandungan yang mendatangkan kegusaran masyarakat serta menyentuh sensitiviti di masa akan datang,” katanya dalam satu kenyataannya, hari ini.

Baru-baru ini tular di media sosial sebuah video ‘prank’ memaparkan seorang lelaki menarik tudung dua orang wanita yang mengundang kecaman pelayar internet.

Lelaki tersebut kemudian memohon maaf atas kesalahannya dan menjelaskan bahawa tindakannya itu berniat untuk melakukan eksperiman sosial.–AlHijrah Online


TRUMP DAKWA SOLEIMANI DIBUNUH UNTUK HENTIKAN PEPERANGAN, BUKAN MULAKAN YANG BAHARU

WASHINGTON: Amerika Syarikat (AS) membunuh komander tertinggi tentera elit Iran, yang didakwa bertanggungjawab merancang operasi ketenteraan serantau Tehran, adalah untuk “menghentikan peperangan,” bukan memulakannya, kata Presiden Donald Trump pada Jumaat.

Trump menuduh Qasem Soleimani merancang “serangan ganas ke atas diplomat dan anggota tentera Amerika,” namun tidak mengulas lanjut mengenai dakwaan tersebut, sebaliknya berkata komander itu telah “tertangkap basah,” lapor agensi berita Turki Anadolu memetik kenyataan Trump.

“Apa yang Amerika Syarikat lakukan semalam (Jumaat) sepatutnya telah dilakukan sejak dulu lagi,” kata Trump di kediamannya di sebuah resort di Florida, merujuk kepada pembunuhan Soleimani. “Banyak nyawa sepatutnya boleh diselamatkan.”

Soleimani, ketua tentera elit Quds, Kor Pengawal Revolusi Iran, terbunuh dalam serangan udara AS pada awal pagi Jumaat berhampiran lapangan terbang antarabangsa Baghdad.

Pembunuhan Soleimani menyebabkan ketegangan memuncak secara mendadak antara AS dan Iran, yang sering berlaku sejak Trump memilih untuk menarik diri daripada pakatan nuklear dengan Tehran pada 2018.

Pemimpin Agung Iran Ali Khamenei, yang menganugerahkan bintang kebesaran tertinggi kepada Soleimani tahun lepas, berikrar untuk membalas dendam terhadap AS atas kematiannya. — BERNAMA


DUA PESAKIT STROK REDAH BANJIR SELAMATKAN DIRI

PASIR MAS: Dua pesakit strok dari Kampung Kubang Kual terpaksa melupakan kesakitan dialami semata-mata untuk meredah banjir demi keselamatan diri berikutan paras air mula naik di kawasan mereka.

Suhaimi Jaafar, 64, berkata dia menggagahkan dirinya meredah banjir sejauh 100 meter dari rumahnya untuk sampai ke bahu jalan raya walaupun berasa letih dan kepenatan.

“Hujan lebat berterusan sejak tiga hari lepas menyebabkan air mula naik secara mendadak awal pagi tadi, jadi saya terus minta bantuan anak dan cucu untuk pimpin saya redah banjir yang ketika itu masih lagi paras lutut.

“Bila redah banjir dalam keadaan kita kena strok, badan kita akan rasa menggigil sebab sejuk berada dalam air, tetapi apa boleh buat mahu tidak mahu saya dan anak-anak perlu segera keluar dari rumah untuk selamatkan diri sebelum berpindah ke pusat pemindahan sementara (PPS),” katanya ketika ditemui di Kampung Kubang Kual hari ini.

Sementara itu, Ibrahim Mat Ya, 72, pula berkata pada tahun ini sahaja sebanyak tiga kali dia terpaksa menetap di PPS Sekolah Kebangsaan (SK) Kubang Kual berikutan banjir.

“Selepas diserang angin ahmar sejak 13 tahun lepas, saya hanya mampu berjalan menggunakan tongkat dan apabila hendak redah banjir ia menambah lagi kesukaran untuk saya bergerak,” katanya.–AlHijrah Online


TINDAKAN GANAS TIDAK KURANGKAN ISLAMOFOBIA: TUN MAHATHIR

KUALA LUMPUR: Tun Dr Mahathir Mohamad menegaskan perlunya untuk umat Islam, di sebalik kemarahan dan kekecewaan mereka, mengelak daripada melakukan tindakan keganasan kerana ia tidak dapat membantu usaha dalam menentang Islamofobia.

Perdana Menteri berkata umat Islam boleh mengisytiharkan bahawa Islam tidak menganjurkan keganasan seperti itu tetapi ini akan ditolak sekiranya tindakan mereka dilakukan akibat kemarahan.

“Selagi kita bertindak dengan kemarahan, selagi kita melakukan perkara yang menakutkan orang, dan lebih buruk lagi jika kita melakukan jihad Islam, ketakutan terhadap umat Islam dan agama Islam tidak akan berkurangan,” katanya.

Dr Mahathir, yang juga pengerusi persidangan itu, berkata demikian dalam ucaptama pada pembukaan Sidang Kemuncak Kuala Lumpur 2019, di sini. hari ini.

Persidangan edisi kelima itu dirasmikan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Persidangan tersebut dihadiri pemimpin Islam seperti Emir Qatar, Sheikh Tamim bin Hamad Al Thani, Presiden Turki, Recep Tayyip Erdogan dan Presiden Iran, Hassan Rouhani.

Dr Mahathir berkata umat Islam telah melakukan lebih banyak kerosakan terhadap agama sendiri dengan melakukan keganasan yang tidak dapat disangkal.

“Kita mungkin mendakwa melakukan jihad tetapi hasilnya adalah lebih banyak penindasan terhadap umat Islam di merata tempat,” katanya, sambil memetik contoh di mana umat Islam diusir dari negara asal, ditolak oleh negara suaka, ditindas dan dikutuk.

“ Kami marah dan kecewa. Kami tidak boleh melancarakan perang konvensional. Tiada negara akan membantu kita. Biarpun jika ada, apa yang kita dapat dengan tindakan keganasan? Tiada apa-apa”, katanya.

Beliau berkata beberapa pihak mendakwa tindakan keganasan dilakukan oleh mazhab lain yang dilabel sebagai bukan pengikut Islam sebenar.

“Tetapi penentang dan mangsa tidak peduli dengan perbezaan mazhab kita. Bagi mereka, kita semua Muslim. Perbezaan antara mazhab tidak relevan,” kata perdana menteri. — BERNAMA


ANAK PERANTAU KELANTAN TEMPUH PERJALANAN PANJANG PULANG KE IBU KOTA

GUA MUSANG: Anak perantau Kelantan yang pulang semula ke ibu negara hari ini, selepas sambutan Aidiladha terpaksa menempuh perjalanan sangat panjang susulan pergerakan trafik yang perlahan.

Malah perjalanan dalam negeri seperti dari Kota Bharu ke Gua Musang yang kebiasaannya mengambil masa kira-kira tiga jam menjadi lima jam akibat pertambahan jumlah kenderaan.

Pengguna jalan raya Wan Noriani Wan Abdullah, 35, yang dalam perjalanan dari Kota Bharu ke Kuala Lumpur berkata dia pulang hari ini kerana menjangkakan semalam banyak perantau sudah mula pulang ke ibu negara.

“Tetapi jangkaan saya meleset apabila tetap terperangkap dalam aliran lalu lintas yang bergerak perlahan.

“Saya bertolak dari Kota Bharu 9 pagi tadi dan hanya tiba di Gua Musang pada 2 petang. Cadangan awal nak berhenti di Hentian Rehat dan Rawat (R&R) di Rantau Manis tetapi tempat tersebut penuh dengan perantau, jadi saya berhenti di sini,” katanya ketika ditemui pemberita di R&R Mutiara, Tanah Putih, hari ini.

Tinjauan di Jalan Gua Musang-Kuala Krai dan Gua Musang-Kuala Lipis mendapati kenderaan yang menghala ke Kuala Lumpur semakin bertambah serta memberi kesan kepada aliran trafik, malah sejak semalam, ada perantau yang mengambil masa hingga 14 jam untuk pulang ke kota berbanding tujuh ke lapan jam kebiasaannya.

Bagi mekanik Mohd Shakirin Mohd Nasaruddin, 44, yang ingin pulang ke Setapak berkata kesesakan menyebabkan ada pemandu yang bertindak memotong barisan.

“Dekat susur masuk ke laluan utama dari arah depan Petronas Persiaran Raya Gua Musang ramai yang keliru dan tidak perasan laluan dua lorong menjadi satu lorong, jadi kenderaan banyak yang dilihat memotong barisan, tindakan itu turut membuatkan aliran trafik menjadi semakin perlahan,” katanya.

Sementara itu, Ketua Polis Daerah Gua Musang Sik Choon Foo berkata bilangan kenderaan bertambah dari semalam sehingga hari ini.

“Berlaku pertambahan kenderaan dari semalam ekoran pergerakan serentak perantau ke ibu kota setelah cuti Aidiladha berakhir.

“Sejak semalam, pihak polis telah melaksanakan beberapa langkah penyuraian trafik bagi mengurangkan kesesakan,” katanya.–AlHijrah Online


ANWAR BINCANG KONFLIK PALESTIN DENGAN LIGA MUSLIM SEDUNIA

RIYADH: Konflik Palestin-Israel antara yang dibincangkan Malaysia dengan Liga Muslim Sedunia di sini, malam tadi.

Perdana Menteri Datuk Seri Anwar Ibrahim membincangkan perkara itu dengan Setiausaha Agung Liga Muslim Sedunia Sheikh Dr Muhammad Abdulkarim Al-Issa semasa mengunjungi pejabat liga berkenaan di sini.

Anwar diiringi Menteri Luar Datuk Seri Dr Zamry Abdul Kadir.

Perbincangan tertutup mereka antaranya melibatkan isu serangan terhadap Palestin dan kesepakatan yang harus diambil pimpinan negara-negara Islam dan rangkaian ulama sedunia berhubung konflik itu.

Turut dibincangkan ialah isu dakwah dan pendidikan Islam bersempena Muzakarah Ulama’ Antarabangsa yang akan dianjurkan di Malaysia kelak.

Anwar berada di sini  bagi menghadiri Sidang Kemuncak ASEAN-Majlis Kerjasama Teluk (GCC) yang berakhir semalam.

Dalam ucapan pada sidang kemuncak itu semalam, Anwar menggesa masyarakat antarabangsa agar menoktahkan layanan kejam serta sikap hipokrasi secara terang-terangan terhadap rakyat Palestin.

Beliau berkata masyarakat antarabangsa tidak lagi boleh menutup mata terhadap kekejaman itu dan mesti mengambil tindakan untuk menangani punca konflik Palestin-Israel.

Selain itu, Anwar yang juga Menteri Kewangan mencadangkan Perjanjian Perkongsian Ekonomi Komprehensif ASEAN-GCC) (CEPA) untuk memaksimumkan potensi ekonomi kedua-dua rantau itu.

Menurutnya hubungan ASEAN-GCC kini semakin berkembang kukuh sejak kali pertama ia terjalin secara rasmi pada 1990.–AlHijrah Online


MUHYIDDIN BEBAS EMPAT PERTUDUHAN GUNA KEDUDUKAN UNTUK SUAPAN BERKAITAN JANA WIBAWA

KUALA LUMPUR: Mahkamah Tinggi di sini hari ini melepas dan membebaskan bekas Perdana Menteri Tan Sri Muhyiddin Yassin daripada empat pertuduhan menggunakan kedudukannya untuk suapan berjumlah RM232.5 juta bagi parti Bersatu.

Hakim Datuk Muhammad Jamil Hussin membuat keputusan itu setelah mendapati keempat-empat pertuduhan tersebut adalah kabur, cacat dan tidak berasas kerana ia tidak menyatakan butiran kesalahan dilakukan.

“Oleh itu, mahkamah membenarkan permohonan pemohon (Muhyiddin) untuk membatalkan keempat-empat pertuduhan berkenaan. Dengan ini, pemohon dilepas dan dibebaskan,” katanya.

Muhyiddin, sebagai Perdana Menteri (ketika itu) dan Presiden Bersatu, didakwa menggunakan kedudukan beliau untuk suapan berjumlah RM232.5 juta daripada tiga syarikat iaitu Bukhary Equity Sdn Bhd, Nepturis Sdn Bhd dan Mamfor Sdn Bhd serta Datuk Azman Yusoff bagi parti tersebut.

Beliau dituduh melakukan perbuatan itu di Pejabat Perdana Menteri, Bangunan Perdana Putra, Pusat Pentadbiran Kerajaan Persekutuan di Putrajaya antara 1 Mac 2020 dan 20 Ogos 2021.

Pada 18 April lepas, Muhyiddin, 76, yang juga Pengerusi Perikatan Nasional, memfailkan notis usul bagi memohon agar beliau dilepas dan dibebaskan daripada keempat-empat pertuduhan di bawah Seksyen 23(1) Akta Suruhanjaya Pencegahan Rasuah Malaysia (SPRM) yang dikenakan terhadapnya pada 10 Mac lepas selain prosiding kes tersebut di Mahkamah Sesyen ditangguhkan.

Muhammad Jamil dalam penghakiman ringkasnya berkata mahkamah mempunyai kuasa sedia ada untuk mengetepikan atau membatalkan pertuduhan serta menggantung pertuduhan secara kekal.

Hakim itu berkata empat pertuduhan terhadap Muhyiddin yang menyatakan suapan bagi sekutunya Bersatu tidak mendedahkan suatu kesalahan di bawah Seksyen 23 (1) Akta SPRM.

“Mahkamah mendapati Muhyiddin dituduh dengan suatu kesalahan yang tidak diperuntukkan mengikut undang-undang. Keempat-empat pertuduhan itu cacat kerana tidak mendedahkan suatu kesalahan di bawah Seksyen 23 (1) Akta SPRM.

“Pertuduhan yang tidak meletakkan suatu kesalahan di bawah Seksyen 23 (1) Akta SPRM adalah salah laksana keadilan. Empat kesalahan itu juga tidak mengandungi butir-butir cara kesalahan dilakukan sebagai mana diperuntukkan di bawah Seksyen 154 Kanun Tatacara Jenayah (KTJ),” katanya.

Hakim itu berkata pada pandangan mahkamah, kesalahan menggunakan jawatan atau kedudukan untuk satu suapan di bawah Seksyen 23 (1) Akta SPRM adalah berkenaan tertuduh membuat keputusan atau mengambil tindakan berhubung suatu perkara seperti dalam kes pendakwa raya terhadap Datuk Seri Najib Tun Razak yang menghadapi pertuduhan di bawah seksyen sama.

Muhammad Jamil berkata mahkamah tidak bersetuju dengan timbalan pendakwa raya (TPR) bahawa cara atau bagaimana pemohon menggunakan kedudukan tidak perlu dinyatakan dalam pertuduhan tetapi boleh dibuktikan melalui keterangan ketika perbicaraan.

Selain empat pertuduhan menggunakan kedudukan untuk suapan, Muhyiddin turut berdepan dua pertuduhan menerima wang hasil daripada aktiviti haram berjumlah RM195 juta daripada Bukhary Equity yang dimasukkan ke dalam akaun CIMB Bank milik Bersatu.

Beliau didakwa melakukan perbuatan itu di CIMB Bank Cawangan Menara KL, Jalan Stesen Sentral di sini antara 25 Feb 2021 dan 16 Julai 2021 serta 8 Feb dan 8 Julai 2022.

Ahli Parlimen Pagoh itu juga didakwa di Mahkamah Sesyen Shah Alam pada 13 Mac lepas atas satu pertuduhan menerima wang hasil aktiviti haram berjumlah RM5 juta dan kes itu dipindahkan ke Mahkamah Sesyen di sini untuk dibicarakan bersama.

Pendakwaan dikendalikan TPR Datuk Wan Shaharuddin Wan Ladin, Ahmad Akram Gharib dan Poh Yih Tinn manakala Muhyiddin diwakili peguam Datuk Hisyam Teh Poh Teik, Amer Hamzah Arshad, Rosli Dahlan, Datuk K. Kumaraendran dan Chetan Jethwani.

Wan Shaharuddin, yang juga Pengarah Kanan Bahagian Perundangan dan Pendakwaan SPRM ketika ditemui berkata pihaknya akan memfailkan rayuan petang ini berhubung keputusan hari ini.

Ditanya mengenai tiga lagi pertuduhan dihadapi Muhyiddin, Wan Shaharuddin berkata pendakwaan akan memohon di Mahkamah Sesyen agar perbicaraan kes itu ditangguhkan semasa sebutan kes 19 Sept ini.

“Buat masa ini arahan yang kami terima ialah memohon untuk menangguhkan kes itu sementara menunggu rayuan di Mahkamah Rayuan,” katanya. –AlHijrah Online


KHUTBAH JUMAAT DISARAN BERTEMAKAN ‘SOLIDARITI BERSAMA UMAT ISLAM PALESTIN’

KUALA LUMPUR: Semua masjid dan surau Jumaat di seluruh negara disaran untuk membacakan Khutbah Jumaat bertemakan “Solidariti Bersama Umat Islam Palestin”.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata beliau telah mengarahkan masjid dan surau Jumaat di Wilayah-Wilayah Persekutuan untuk melakukan perkara itu dan berharap negeri-negeri lain turut melaksanakannya.

“Sebagai tanda solidariti kepada umat Islam di Gaza, Palestin, masjid-masjid utama di bawah seliaan Jabatan Kemajuan Islam Malaysia (JAKIM) iaitu Masjid Negara, Masjid Putra dan Masjid Tuanku Mizan Zainal Abidin telah diarah untuk membacakan Teks Khutbah Jumaat bertemakan “Solidariti Bersama Umat Islam Palestin”.

“Masjid dan surau Jumaat di bawah pentadbiran Jabatan Agama Islam Wilayah Persekutuan (JAWI) telah diminta untuk melaksanakan perkara yang sama.

“Selain itu, Solat Hajat dan bacaan Qunut Nazilah akan dilaksanakan selepas Solat Jumaat di masjid-masjid utama JAKIM termasuk seluruh masjid dan surau Jumaat di Wilayah Persekutuan.

“Pihak Majlis dan Jabatan Agama Islam Negeri-Negeri adalah disyorkan turut membacakan Teks Khutbah Jumaat bertemakan isu Palestin dan melaksanakan Solat Hajat serta bacaan Qunut Nazilah di masjid dan surau Jumaat negeri masing-masing,” katanya dalam kenyataan hari ini.

Dalam pada itu Jabatan Perdana Menteri (Hal Ehwal Agama) mengutuk sekeras-kerasnya tindakan Israel yang membuat serangan ke atas Gaza, Palestin sehingga menyebabkan kematian dan kecederaan awam termasuk kanak-kanak. — AlHijrah Online


BOLEH RAPATKAN SAF UNTUK SOLAT JEMAAH – RAJA MUDA PERLIS

KANGAR: Raja Muda Perlis, Tuanku Syed Faizuddin Putra Jamalullail bertitah jemaah dibenarkan merapatkan saf ketika solat di semua masjid di negeri ini, bermula esok.

Bagaimanapun, kebenaran tersebut diberikan kepada jemaah yang hadir bersama keluarga yang tinggal sebumbung, manakala jemaah lain perlu mengikut prosedur operasi standard (SOP) yang ditetapkan sebelum ini.

Tunku Syed Faizuddin yang merupakan Yang Dipertua MAIPs bertitah ketetapan itu mendapat perkenan Raja Perlis Tuanku Syed Sirajuddin Putra Jamalullail berikutan tahap ketaatan serta kepatuhan SOP tinggi yang ditetapkan kerajaan.

“Jemaah yang hadir bersama keluarga tinggal sebumbung boleh merapatkan saf sesama mereka, dengan memastikan selain daripada mereka, perlu mengamalkan penjarakan fizikal sekurang-kurangnya 1 meter seperti ditetapkan dalam SOP,” titah baginda.

Tambahnya, kebenaran tersebut boleh diguna pakai bagi semua aktiviti pengimarahan termasuk solat Jumaat, solat berjemaah lima waktu termasuk solat Terawih.

“Kuliah pengajian dibenarkan di semua masjid dan surau asrama sahaja.

“Namun pelaksanaan sebarang aktiviti di surau seluruh Perlis masih tidak dibenarkan,” katanya.

Baginda mengingatkan seluruh rakyat agar sentiasa mengutamakan integriti dan kejujuran dalam menjamin kelancaran pelaksanaan ketetapan yang dibenarkan.–AlHijrah Online


ASRAMA LELAKI SMKA DI PEDAS TERBAKAR

SEREMBAN: Asrama pelajar lelaki Sekolah Menengah Kebangsaan Agama (SMKA) Dato’ Haji Abu Hassan Haji Sail, Pedas dekat Rembau terbakar 80 peratus tengah hari tadi namun tiada kemalangan jiwa dilaporkan.

Ketua Balai Bomba dan Penyelamat Rembau Mohd Izwan Md Said berkata pihaknya menerima panggilan kecemasan pada 1.18 tengah hari dan tiba di lokasi tiga minit kemudian.

“Kebakaran melibatkan bangunan asrama lelaki di tingkat tiga yang mempunyai kira-kira 10 bilik dan berkeluasan 40×200 kaki persegi,” katanya dalam kenyataan.

Beliau berkata operasi pemadaman yang turut dibantu anggota Balai Bomba dan Penyelamat Kota serta Senawang itu tamat sepenuhnya pada 3.51 petang manakala punca kejadian sedang disiasat.–AlHijrah Online


PENGORBANAN IBU KEPADA PELAJAR CEMERLANG SPM PERLU DICONTOHI – NENEK SAUDARA

BACHOK: Kejayaan manis pelajar cemerlang Sijil Pelajaran Malaysia (SPM) 2022 yang memperoleh keputusan 11A, Muhammad Syahril Saidi, 18, bertukar duka apabila ibunya meninggal dunia akibat angin ahmar, semalam.

Nenek saudara Muhammad Syahril, Zainab Othman, 58, berkata pengorbanan Allahyarhamah Tuan Faridah Tuan Ismail, 53, perlu dijadikan contoh terbaik kerana sanggup berkorban membesarkan enam anaknya seorang diri selepas pemergiaan suaminya sekitar tahun 2012.

“Muhammad Syahril kehilangan bapanya semasa beliau berusia tujuh tahun, jadi segala tugas itu digalas oleh ibunya untuk membesarkan anak-anaknya sehingga dia (Muhammad Syahril) berjaya mendapat keputusan cemerlang dalam peperiksaan SPM.

“Saya dan keluarga begitu kagum dengan pencapaiannya dan diharapkan hasrat Muhammad Syahril untuk melanjutkan pelajaran di Universiti Malaya akan tercapai,” katanya ketika ditemui pemberita di Kampung Kandis, di sini hari ini.

Mengulas lanjut, Zainab berkata walaupun mereka hidup dalam sederhana namun ia tidak menghalang kesemua anak-anaknya untuk cekal dan tabah berbakti kepada arwah ibunya sehingga akhir hayat.

Sebelum ini, kisah Muhammad Syahril tular selepas pelajar itu tidak dapat hadir untuk menerima keputusan SPM pada Khamis lalu kerana perlu menjaga ibunya yang menghidap penyakit angin ahmar sejak 2019 dan pihak sekolah hadir ke rumahnya untuk menyerahkan keputusan cemerlang yang diperolehnya.–AlHijrah Online


POLIS SAHKAN EMPAT SEKELUARGA DILAPOR HILANG SUDAH PULANG KE KLUANG

JERTIH: Polis mengesahkan empat sekeluarga yang dikhuatiri hilang setelah gagal dihubungi sejak Sabtu selepas bercuti di Pulau Perhentian di sini, telah selamat pulang ke rumah keluarga mereka di Kluang, Johor petang ini.

Ketua Polis Daerah Besut Supt Abdul Rozak Mohamad berkata pihaknya mendapat maklumat berkenaan daripada waris mangsa tentang kepulangan Suraidah Abdul Ghani, 52, bersama anak lelaki serta dua cucunya itu.

“Bagaimanapun polis belum memperoleh butiran lanjut daripada waris mengenai kejadian mangsa yang tidak dapat dikesan sejak Sabtu lepas ketika bercuti di Pulau Perhentian. Sehubungan itu, polis menganggap kes ini telah selesai,” katanya ketika dihubungi hari ini.

Terdahulu, polis meminta bantuan orang ramai untuk menyalur maklumat mengenai ‘kehilangan’ empat sekeluarga berkenaan yang gagal dihubungi selepas bercuti di Pulau Perhentian di sini bermula Jumaat hingga Ahad lepas.

Abdul Rozak berkata berdasarkan semakan kamera litar tertutup (CCTV) mendapati semua mangsa bergerak keluar dari pekan Kuala Besut menuju ke arah Jambatan Kuala Besut (arah Kampung Raja- Kuala Terengganu) dengan menaiki kereta Proton Saga BLM warna biru dengan nombor pendaftaran JRW6380, iaitu kereta yang dibawa keluarga itu sebelum ini.

Sementara itu di Johor, Sukarelawan Pertubuhan Amal Komuniti Besut Ahmad Nazrul mengesahkan Suraidah dan anaknya Mohamad Aiman Rafee, 21, serta dua cucunya Sasa Alesha Mohd Saiful, 7, dan Ahmad Dhani Mohd Saiful, 4, sudah berada di Kluang.

“Ya, saya mengesahkan bahawa mereka telah selamat pulang ke Kluang. Saya telah berhubung dengan bapa kepada kanak-kanak tersebut dan dia mengesahkannya.

“Buat masa ini, mungkin bapa kanak-kanak itu mahu berehat sebab memandu kenderaan dari Kluang ke Terengganu dan berpatah balik, kita cuba bantu mana termampu,” katanya di sini.

Ahmad berkata kenyataan rasmi akan dikeluarkan dalam masa terdekat dan berharap tiada pihak yang membuat sebarang spekulasi terhadap kes berkenaan.

“Terima kasih kepada semua yang telah banyak membantu dalam usaha mencari ini. Terima kasih pihak Polis Diraja Malaysia (PDRM), pengusaha resort dan hotel Pulau Perhentian, pengusaha bot Pulau Perhentian dan semua yang terlibat secara langsung mahupun secara tak langsung,” katanya. — AlHijrah Online


SEPASANG KEKASIH DIDAKWA BUNUH KANAK-KANAK LELAKI DI KOTA TINGGI

BATU PAHAT: Sepasang kekasih dihadapkan ke Mahkamah Majistret di sini hari ini atas pertuduhan membunuh seorang kanak-kanak lelaki di Felda Semenchu, Teluk Sengat, Kota Tinggi, Disember tahun lepas.

Mohamad Izwan Mahmood, 25, dan remaja perempuan berusia 16 tahun didakwa dengan niat bersama membunuh kanak-kanak lelaki berumur empat tahun itu antara 8 pagi hingga 2 petang, pada 23 Dis 2022.

Pertuduhan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.

Tiada pengakuan direkodkan daripada kedua-dua penganggur itu selepas pertuduhan dibacakan di hadapan Majistret Siti Zubaidah Mahat kerana kes bunuh di bawah bidang kuasa Mahkamah Tinggi.

Kes dikendalikan Timbalan Pendakwa Raya Hayatul Wirdah Mohd Yunos manakala kedua-dua tertuduh yang merupakan rakan kepada kakak mangsa, tidak diwakili peguam.

Mahkamah menetapkan 22 Feb ini untuk sebutan semula kes dan serahan laporan bedah siasat.

Di mahkamah berasingan, kakak kepada kanak-kanak itu, Nurul Natashah Danial @ Zainal, 19, mengaku tidak bersalah atas pertuduhan menganiaya adik lelakinya sehingga menyebabkan kecederaan fizikal.

Suri rumah itu yang dipertanggungjawab menjaga adiknya didakwa melakukan perbuatan terbabit di Senggarang, Batu Pahat antara 10 pagi hingga 10 malam, antara November hingga Disember 2022.

Pertuduhan dikemukakan di bawah Seksyen 31 (1)(a) Akta Kanak-Kanak 2001 yang membawa hukuman denda maksimum RM25,000 atau penjara tidak lebih 20 tahun atau kedua-duanya, jika sabit kesalahan.

Majistret Nurasidah A Rahman menetapkan 12 Jan bagi pendengaran permohonan jaminan oleh peguam Tan Song Yan daripada Yayasan Bantuan Guaman Kebangsaan yang mewakili tertuduh manakala 26 Jan ditetapkan untuk sebutan semula kes.

Pada 26 Dis, seorang kanak-kanak lelaki berusia empat tahun meninggal dunia di Hospital Sultan Ismail, selepas tiga hari dimasukkan ke hospital berkenaan, dipercayai didera oleh kakak dan rakan kakaknya. –AlHijrah Online


POLIS KESAN LELAKI INTAI GURU WANITA DALAM TANDAS

SHAH ALAM: Polis sedang mengesan seorang lelaki didakwa mengintai seorang guru wanita di tandas Kompleks Sukan Negara Shah Alam, Seksyen 21, di sini pada 15 Ogos lepas.

Ketua Polis Daerah Shah Alam ACP Mohd Iqbal Ibrahim dalam kenyataan hari ini berkata pihaknya menerima laporan daripada mangsa yang berusia 32 tahun, pada hari sama.

Beliau berkata perbuatan suspek turut dirakam kamera litar tertutup (CCTV) dan tular menerusi media sosial yang menunjukkan dia masuk ke tandas wanita di kompleks sukan terbabit.

Menurut Mohd Iqbal, pada hari kejadian, guru tersebut membawa pelajar ke kompleks itu untuk latihan perbarisan sambutan Hari Kebangsaan dan semasa wanita itu berada dalam tandas, didapati seorang lelaki sedang mengintai dari bilik tandas sebelah.

“Suspek kemudian melarikan diri sejurus mendengar jeritan pengadu (guru) dan pengadu menceritakan dia hanya sempat melihat paras kepala hingga mata suspek sahaja,” katanya.

Kes disiasat mengikut Seksyen 448 Kanun Keseksaan dan Seksyen 14 Akta Kesalahan Kecil 1955.

“Siasatan sedang dilakukan untuk mendapatkan rakaman CCTV di lain-lain lokasi berhampiran dan sebarang maklumat lanjut berhubung kes ini boleh disalurkan ke talian 016-2745515,” katanya.-AlHijrah Online


POLIS TAHAN PEMANDU LARI DARI SEKATAN JALAN RAYA

KUALA KANGSAR: Seorang lelaki ditahan polis selepas memandu secara melulu hingga mengakibatkan kecederaan kepada pengguna jalan raya lain dalam cubaan melarikan diri dari sekatan jalan raya (SJR) di Jalan Kuala Kangsar Manong, lewat petang semalam.

Ketua Polis Daerah Kuala Kangsar, Asisten Komisioner (ACP) Omar Bakhtiar Yaacob berkata, suspek berusia 37 tahun yang memandu tanpa lesen serta cukai jalan tamat tempoh berjaya ditahan selepas dikejar sejauh kira-kira dua kilometer.

Menurutnya, dalam kejadian kira-kira 7 malam itu, suspek yang memandu Proton Saga Iswara dari arah Manong menghala Kuala Kangsar berhenti di bahu jalan berdekatan SJR berdekatan simpang kawasan perumahan Highland Park bagi mengelak pemeriksaan oleh anggota polis.

“Suspek kemudian bertindak memecut masuk ke kawasan perumahan itu sewaktu polis cuba menghampirinya. Beberapa kereta peronda polis bergegas mengejarnya sebelum kereta yang dipandu merempuh sebuah motosikal ditunggang seorang wanita.

“Sesudah merempuh motosikal itu, suspek masih enggan menghentikan keretanya, menyebabkan usaha mengejarnya terus dilakukan. Bahkan dalam cubaannya meloloskan diri, suspek turut bertindak melanggar bahagian belakang satu daripada kereta peronda polis yang memotong laluannya” katanya.

Menurut ACP Omar Bakhtiar, sejurus melanggar kereta peronda polis, suspek mengundurkan kereta dan cuba merempuh sebuah lagi kereta peronda yang berada di belakangnya namun sempat dielak menyebabkan kereta suspek terbabas ke longkah bahu sebelah kanan jalan.

Katanya, suspek bagaimanapun terus bertindak memecut kenderaannya hingga dia akhirnya berjaya ditangkap di Kampung Sungai Siput Hulu berdekatan kawasan perumahan Chandan Putri, Kuala Kangsar.

“Pemeriksaan ke atas suspek yang berasal dari Sungai Siput dan merupakan seorang peniaga secara kecil-kecilan itu mendapati dia tidak ada bahan salah di dalam kereta yang dipandunya. Saringan air kencing juga mendapati suspek bebas dari pengaruh dadah.

“Bagaimanapun siasatan awal mendapati suspek tiada lesen memandu selain cukai jalan tamat tempoh. Semakan juga mendapati suspek mempunyai satu rekod tangkapan mengikut Seksyen 30(3) Akta Racun 1952, selain lapan saman atas pelbagai kesalahan,” katanya.

Menurut beliau, penunggang motosikal berumur 25 tahun yang dilanggar suspek patah pergelangan tangan kanan dan luka kecil di badan.

Katanya, kes disiasat mengikut Seksyen 307 Kanun Keseksaan kerana cubaan membunuh. – AlHijrah Online / Hamimah Hamid